description: Kuigi avatud köökide vaimustus ikka veel ei vaibu, hakkab inimkonnale tasapisi meenuma, miks need kunagi küllalt pisikese ja eraldiseisvana ehitati.

title: Ekspert: ideaalne köök on pisike eraldiseisev ruum

maintext:
Elutoaga ühendatud kööginurgast on saanud seltsielu keskus, mitte niivõrd ruum, kus võimalikult vähese vaevaga kiirelt ja efektiivselt perele süüa teha. Ja kuigi külaliste võõrustamise mõttes ona avatud planeeringuga köök kindlasti parem, siis argiõhtutel osutub säärane elutuppa surutud kööginurk sageli närvesöövaks, ebaefektiivseks ja -hügieeniliseks, kirjutab Lloyd Alter TreeHuggeris.
Niinimetatud tänapäevane köök sai alguse möödunud sajandi kolmekümnendatel aastatel Skandinaavias. Tol ajal oli köök koht, kus võimalikult kiirelt, efektiivselt ja vähese vaevaga pidi valmima toit. See polnud koht, kuhu seltskond küllatulles kogunes ja kus aega veedeti.
Köök pidi ligikaudu sada aastat tagasi olema puhas koht, kus lapsed ei mänginud oma leludega ja vanemad ei lugenud lehti ega raamatuid. Söögituba oli köögist eraldi ja seal võis käia hoopis teistsugune elu, aga kööki tuli alati põhjalikult puhtana hoida.
Samuti peeti varem väga oluliseks, et söögitegemise jäägid, mustad nõud, pesunuustikud ja muu taoline poleks inimestel einestades nina all, ka toidulõhnade kodus ringiheljumist peeti pigem ebameeldivaks. Seega oli igati loogiline, et köök asus täiesti eraldatud ruumis.
Köök, millega täna harjunud oleme, kuulub lahutamatult kogu ülejäänud elamise juurde ja pole kaugeltki nii puhas kui eraldi ruum, kus inimesed lihtsalt aega veetmas ei käi. Kuigi vaevalt keegi tahab täna rakendada päris möödunud sajandi köögi kui kodulaboratooriumi põhimõtet, võiks Alteri hinnangul oma kodu kujundades veidi põhjalikumalt järele mõelda, kas avatud köök tõesti on nii mugav ja kasutajasõbralik nagu me seda ette kujutame. Või oleks ehk söögivalmistajal siiski meeldivam, kui köök asuks omaette ruumis?
Sisearhitektide sõnul liigub kaasaegne trend igal juhul selles suunas, et köök kolib jälle tagasi eraldi ruumi.
Kuidas meeldib sulle? Kas eelistad avatud kööki või hindad võimalust söögitegu siiski täiesti omaette ruumis olla? Räägi kaasa kommentaarides või meie Facebooki-lehel.


description: Kõrvitsahooaeg on käes – kes aga suppi ei armasta, võib teha seda kiirelt valmivat kõrvitsapastat.

title: Mida head kõrvitsast süüa teha? Kiire ja lihtne kõrvitsapasta

maintext:
Retsept sobib hästi ka taimetoitlastele ja veganitele. Kes aga liha armastab, võib retsepti täiendada näiteks kana või peekoniga.
300 ml kõrvitsapüreed
pool purki (200 ml) kookospiima
viis küüslauguküünt
pastat (umbes pool pakki)
praadimiseks õli
maitseaineid (nt. soola, tšillipulbrit, paprikamaitseainet)
peotäit peterselli või basiilikut
Pane pasta keema (vajadusel järgi pakil olevat õpetust). Samal ajal haki küüslauk ning prae see kuumal pannil vähese õliga. Lisa maitseained, kõrvitsapüree ja sega. Kalla juurde kookospiim ning lase segul mõned minutid väikesel kuumusel õrnalt keeda.
Kurna pasta ning lisa sellele kõrvitsakaste. Sega hulka hakitud petersell või basiilik ning soovi korral maitsesta veel soola-pipraga.

fasttext_language: et


description: Inimesed kipuvad arvama ja teistelegi rääkima, et sügisel pole taimede istutamiseks üldse sobiv aeg: parimal juhul võivat seda teha veel septembris, aga hiljem kindlasti mitte. See on aga müüt.

title: Taimede sügisese istutamise kohta levib palju eksitavat infot

maintext:
Tegelikult võib kõiki potiga istikuid ja kvaliteetseid mullapalliga istikuid istutada varakevadest hilissügiseni. Olgu selleks siis hekielupuu, viljapuu, lehtpõõsas, okaspuu, roos või püsilill. Vaid paljasjuursete hekitaimede istutusaeg on varakevadel ja sügisel.
Potis kasvaval istikul ehk konteinertaimel on läbijuurdunud mullapallid, mis tagavad kiire edasikasvamise sõltumata istusajast. Konteinertaime võib istutada ka taime kõige ilusamas seisundis – lehtinult või õidepuhkenult.
MILLAL TAIMI ISTUTADA?
1. Kõiki potiga taimi saab istutada varakevadest hilissügiseni.
2. Hansaplantis kasvavaid mullapalliga istikuid võid istutada varakevadest hilissügiseni, kuna need on liivas korralikult juurdunud, kevadise päikese eest varjutatud ning pakitakse korralikult ära ka tranportimiseks. Liiva või koorepurusse kaevamata jäetud mullapalliga istikuid istuta aprillist maini ja augustist septembrini. Peamiselt müüakse mullapalliga suuri okaspuude istikuid, eelkõige elupuid.
3. Paljasjuurseid lehtpõõsaste hekitaimi istuta varakevadel ja hilissügisel - enne lehtimist ja peale lehtede varisemist. Paljasjuursed hekitaimed lõika peale istutamist 1/2 -2/3 ulatuses tagasi, kuna see soodustab hekitaime hargnemist ja hekk ei jää hiljem alt hõredaks. Kui paljasjuursed hekitaimed peale istutamist lõikamata jätta, siis ei kasva ta enam kunagi ilusaks ja tihedaks.
POTITAIME ISTUTAMINE
1. Taime mullapall olgu istutamisel läbi märgunud:
- enne istutamist kasta põhjalikult või hoia taime mõnda aega vees
- enne istutamist eemalda pott juurepalli ümbert.
2. Kaeva istutusauk taime mullapalIist 2 korda suurem:
- pealmine mullakiht tõsta labidalehe sügavuselt ühte hunnikusse ja alumine väheviljakas mullakiht teise hunnikusse.
- pealmise kihi muld sega suhtega 1:1 istutusturbaga korralikult läbi ja kasuta saadud mullasegu istutamisel.
- ühe 3 L istiku istutamiseks kulub istutusturvast või musta mulda 15-20 L, roosi ja elulõnga istutamiseks 20-25 L ja viljapuu istutuseks 40-50 L.
3. Istutamisel jäta mullapind ja taime juurekael samale kõrgusele. Sügavamale (5-7 cm) istuta üksnes rooside ja suureõieliste elulõngade istikud.
4. Peale istutamist vajuta muld istiku ümber kinni ja tee ülejäänud mullast taime ümber kastmisnõgu.
5. Vala kastmisnõgusse vähemalt sama palju vett kui suur on istiku pott või mullapall - 3 L pott = 3 L vett; 15 L pott = 15 L vett
MULLAPALLIGA TAIME ISTUTAMINE
1. Kaeva istutusauk taime mullapallist 2 korda suurem:
- pealmine mullakiht tõsta labidalehe sügavuselt ühte hunnikusse ja alumine väheviljakas mullakiht teise hunnikusse
- pealmise kihi muld sega suhtega 1:1 istutusturbaga korralikult läbi ning kasuta seda istutamisel.
2. Kangasse või kummivõrku pakitud mullapallidel pole soovitatav ümbrist eemaldada, kuna kanga eemaldamine võib tahtmatult vigastada taime juuri. Ümbris kõduneb mullas ära, traatkorviga mullapallidel lõika traatkorvi sõlmed lahti.
3. Istutamisel jäta mullapind ja taime juurekael samale kõrgusele.
4. Peale istutamist vajuta muld istiku ümber kinni ja tee taime ümber kastmisnõgu, kasutades ülejäänud mulda.
5. Vala kastmisnõosse vähemalt sama palju vett kui suur on mullapall.
ISTUTUSJÄRGNE HOOLDAMINE
1. Hoolitse piisava niiskuse olemasolu eest mullas. Ära kasta iga päev, kuid kasta põhjalikult.
2. Hansaplantist ostetud konteinertaimed istutusaastal üldjuhul lisaväetamist ei vaja ja kõik vajalikud toitained istiku juurdumiseks ja kasvuks on taimega juba kaasas.Järgnevatel aastatel kasuta kevadel ja vajadusel ka suvel kompleksväetisi ning sügisel sügisväetist talvitumise parandamiseks.
3. Istutusjärgsel aastal on okaspuude ja igihaljaste lehtpõõsaste juurestik veel nõrk, seetõttu soovitame esimesel talvel ja varakevadel igihaljaid taimi varjutada varakevadise päikese eest. Eestis vajavad varjutamist iga-aastase varakevadise päikese eest päikselises kasvukohas kasvavad kanada kuuse sordid, kalifornia ebaküpressid, igihaljad rododendronid ja kõik igihaljad lehtpõõsad. Heitlehiseid põõsad ja puud varjutamist ei vaja.
Allikas: www.hansaplant.ee


description: Vanad majad on teinekord täis üllatusi. See mees leidis köögiremondi käigus aga midagi eriti põnevat.

title: Üllatav leid: mees leidis vana köögiseina tagant midagi imelist

maintext:
Vana köögiseina tagant tuli nimelt välja uhke vanaaegne kamin. Kuna mees oli selle maja alles hiljuti ostnud, siis ei osanud ta arvatagi, et köögis on algselt olnud kamin.
Vana kamin oli ilmselt kinni ehitatud juba aastakümneid tagasi. Irooniliseks muudab asja veel see, et seina, mille all kamin peidus oli, kattis punaseid telliskivisid imiteeriv tapeet.
Foto: www.manhattan-nest.com
Loe köögiremondist ja kamina leidmisest lähemalt mehe blogist!


description: Eesti Vee-ettevõtete Liidu (EVEL) hinnangul ei ole Eesti inimesed teadlikud või lihtsalt ei hooli sellest, et paljusid esemeid ja aineid ei tohiks tualetist alla lasta.

title: Eestlased uhavad teadmatusest tualetipotti täiesti uskumatuid esemeid

maintext:
Kõige sagedamini tekivad ummistused köögipaberi, hügieenisidemete, WC-paberi rullide ja toidujäätmete potti viskamisest, kuid on ka palju ekstreemsemaid näited. EVEL tuletab meelde, et WC-pott ei ole prügikast, toruummistus on reeglina ebameeldiv ning selle likvideerimine kulukas.
«Siin kehtivad elementaarsed füüsikaseadused – kõik, mis jääb vee pinnale hõljuma ja vees ise ära ei lagune, ei ole mõeldud tualetist alla laskmiseks,» sõnas EVELi tegevdirektor Vahur Tarkmees. «Võite kodus ise läbi viia lihtsa testi. Pange külma veega täidetud kaussi tükike WC-paberit ja kõrvale tükk käte kuivatuseks mõeldud köögipaberit ning kohe on näha, et üks neist jääb pinnale, teine aga laguneb ja vajub põhja. Sama juhtub ka torustikus. Halvasti lagunevad hõljuvad ained jäävad torustikku kinni ja hakkavad enda ümber prahti korjama. Tulemus võib olla vägagi ebamugav.»
EVELi liikmed kogusid kokku kõige ekstreemsemad näited, milliseid esemeid on aegade jooksul torustikust või veepuhastist leitud. Ja selliseid näiteid ei tule vee-ettevõtjate sõnul ette sugugi harva. Leitud on supikulpe, sukkpükse, aluspesu, mänguasju (sealhulgas 30sentimeetrine mängulaev), klaasikilde, kondoome, kilekotte, terveid kalu, konservikarpe, mõõdulint, valehambad ja palju muud.
«Osa inimesi on harjunud tualetist alla laskma toidujäätmeid, mida kindlasti ei tohiks teha,» märkis Vahur Tarkmees. «Ilmselt on toitu tualetti visata lihtsam kui prügikasti välja viia, mis on sageli suurte probleemide allikaks. Alla lastakse kõike alustades kartulikoortest kuni tervete keedetud ja tooreste kartuliteni välja. Suureks probleemiks on ka toidujäätmetest tulenev rasv, mis torustiku külmas vees hangub, hakkab seejärel enda ümber paberit koguma ning ongi ummistus käes.»
Kanalisatsiooni ei tohiks visata ka ravimeid ega muid ohtlikke kemikaale, mis küll lahustuvad ega ei tekita ummistusi, kuid reostavad keskkonda ja vee-elustikku.
Kanalisatsioonitorude ummistumine tekitab lisatööd ja kulusid nii elukoha omanikule, ühistule kui vee-ettevõtjale. Ummistuse korral ei lähe vesi tualetipotist enam alla, pott võib hakata üle ajama ja probleemi likvideerimiseks tuleb tellida survepesuteenus. Halvemal juhul võib torustik hakata liitekohtadest vett välja pressima ja kui see juhtub näiteks suures kortermajas, on kahjustuste parandamine veelgi kulukam ja aeganõudvam.
Probleeme tekib ka pumplates, kus mittesobivad esemed ummistavad pumba tööratta või kerivad ümber võlli ja lõhuvad sellega seadmed. Kaudses mõttes maksab ka selle kulu lõpuks kinni tarbija.
EVEL on liitunud oktoobri algusest käivitunud rahvusvahelise kampaaniaga, mille eesmärgiks on tõsta inimeste teadlikkust ja nõuda arusaadavamat märgistust pakenditele, mille sisu jõudmine tualetipotti võiks olla tõenäoline – näiteks erinevad pabermaterjalid, WC-paberi rullid, poti külge kinnitatavad desovahendid ja nende plastikust ümbrised. Ühelegi tootele ei tohiks märkida «kanalisatsioonist veega alla laskmine lubatud» enne, kui see on vee- ja reoveekäitlejate poolt heaks kiidetud. Eelistatult võiks selline standard olla välja töötatud Rahvusvahelise Standardiorganisatsiooni (ISO) egiidi all.


description: Meie üleskutse peale saatsid lugejad oma kõige paremaid hoidiseretsepte. Täna jagame teiega üht imemaitsvat mandariinimoosi

title: Lugeja retsept: suussulav mandariinimoos

maintext:
Kohe varsti on käes aeg, kus poelettidelt võib leida suurtes kogustes mandariine. Iga mandariinisõber võiks kindlasti järgi proovida ka selle suussulava mandariinimoosi.
Tuule mandariinimoos
1,5 kg mandariine
250 ml suhkrut
kahe sidruni jagu mahla
Koori mandariinid, lõika keskelt pooleks, et kontrollida et seemneid ei oleks. Püreesta mandariinid köögikombainis, kannmikseris või saumikseriga. Kalla püree potti, lisa suhkur ja sidrunimahl. Lase moosil nõrgal kuumusel umbes 30-40 minutit podiseda.
Kui moos on valmis, muutub see tihkeks ja läikivaks.


description: Sul on käsil oma kodu kujundamine või armastad lihtsalt sisustuspoode? Sel juhul tasub sul kindlasti neisse poodidesse kiigata.

title: 10 sisustuspoodi Eestis, mida tasub kohe kindlasti külastada

maintext:
1. TALI disainipood
Talist leiab põhiliselt Eesti disainerite töid. Tegu ei ole klassikalise kodusisustuspoega, sest TALIs on esindatud ka mood ja ehted. Kalamajas asuvas Tali disainipoes on küllalt palju aga ka sisustuskaupa – nagu näiteks Talkeni riiulid, Andres Ansperi puust treitud valgustid ja kausid, Piret Kändleri keraamilised nõud, Woolishi tekstiilid, Ahti Grünbergi põnev taaskasutusmööbel jne.
Tali poed asuvad vanalinnas ja Kalamajas.
Piret Kändleri keraamilised nõud seeriast Tsirkus muudavad hommikuse kohvijoomise tunduvalt lõbusamaks. Foto: TALI disainipood
2. Stockmanni koduosakond
Sellel, kes armastab Skandinaavia stiilis sisekujundust, tasub kindlasti Stockmanni koduosakonda vaadata. Puidust lõikelauad, minimalistliku joonega kööginõud ja vannitoatarvikud, soojad ja villased kodutekstiilid jne.
Foto: Stockmann
3. Sisustussalong MUSTER
Kes armastab romantilist kodukujundust, peab oma sammud kindla peale sinna poole seadma. Muster sisustussalongist leiab mööblit, tapeete, kangaid, valgusteid, lauanõusid, voodipesu ja igasuguseid pisikesi detaile, mis teevad ühest majast või korterist ühe õige kodu.
Muster sisustussalong. Foto: JUSS SASKA/PM
4. Vintage Chick
Romantilise stiili austajatele on mõeldud ka Tallinnas Telliskivi loomelinnakus ja Tartus vanas aparaaditehases asuvad Vintage Chick kauplused.
Poed pakuvad nii kodukaupa, rõivaid kui ka vintage-stiilis mööblit, mida perenaine Kadri Vilen ise dekoratiivvärvidega tuunib.
Vintage Chick. Foto: Margus Ansu
5. Zara Home
Zara kodukaupade pood avas oma uksed Eestis juba kuu aega tagasi, kuid sellest hoolimata on pood siiani alati puupüsti täis.
Zara Home kollektsioonid lähtuvad sisustusmaailma uusimatest suundadest, valikust leiab nii voodipesu, köögi- ja vannitoatekstiili, köögitarvikuid, mööblit kui ka erinevaid trendikaid detaile.
Zara Home kauplus asub Tallinnas Ülemiste keskuses.
Foto: Zara Home
6. H&M Home
H&M Home osakonnast leiab taskukohase hinnaga enamasti just Skandinaavia stiilis kodusisustusdetaile.
Eriline maiuspala on H&M Home jõuludel, kui pood on täis igasuguseid jõulukaunistusi. H&M Home osakonnad asuvad Tallinnas, Tartus ja Pärnus.
7. Hemtex
Hemtex on tõeline kodutekstiiliparadiis. Sealt leiab põnevate mustritega voodipesu ja kardinaid, imepehmeid tekke, patju ning rätikuid. Lisaks sellele on Hemtexis ka põnev valgustite valik.
Foto: Hemtex
8. Universaal Universum
Kes ihkab oma koju eksootilise välimuse ja päritoluga sisustusdetaile, tasub kiigata Universaal Universumisse. Seal on külluslik valgustite ja pühakujukeste valik ning vannituppa saab sealt leida ka huvitava disainiga valamuid. Eriti põnev on sealne kapinuppude valik.
9. TIGER
TIGERist leiab lausa naeruväärselt madala hinnaga igasuguseid sisustusdetaile. Kuna hinnad on madalad, siis juhtub tihti aga see, et krahmatakse kokku juba ebavajalikke asju.
10. JYSK
Jyskist ei leia luksuslikku ja eriti moodsat kodukaupa, kuid ilmselt igaühel on kodus üks Jyskist pärit padjapüür või riidepuu. Jyskist lihtsalt leiab alati midagi vajalikku.


description: Mahla ja moosi on juba piisavalt tehtud, õunu tuleb aias aga muudkui juurde? Siis tasub proovida õuntest vahelduseks midagi muud teha.  Ja me ei mõtle kooki.

title: Kuus põnevat ideed, mida üleliigsete õuntega peale hakata

maintext:
Tee küünlaaluseid
Teeküünaldele saab ilusatest punastest õuntest, mida sa enam süüa ja hoidistada ei jaksa, suurepärased küünlaalused hubaseks sügispeoks.
/ www.treehugger.com
Ravi peavalusid
Jah, see on tõesti tõsi: kui oled migreenipõdeja, tasuks peavalu esimeste tunnuste ilmnemisel lõigata õun pooleks ja seda nuusutada. Väidetavalt vähendab see omapärane aroomiteraapia tõepoolest valusid ja lühendab migreeniperioodi. Pane aga tähele, et toimib ikka vaid ehtne õunalõhn, sellelõhnalised õhuvärskendajad ja muu taoline ei aita.
Vähenda kortse
Riivi õun või tee toorest õunast püree, kanna see näole ja hoia 15 minutit. Loputa nägu leige veega. Väidetavalt aitab selline iluprotseduur suurepäraselt kortsude vastu.
Tee õunatrükki
/ www.treehugger.com
Poolekslõigatud õuntega saab nii paberile kui kangale teha mõnusat sügisehõngulist õunamustritrükki.
Pehmenda teisi puuvilju
Kui tahad virsikuid, pirne, banaane, avokaadosid ja muid viljalisi kiiremini pehmemaks saada, pane need koos õuntega paberkotti ja jäta seisma. See ei toimi apelsinide, ananasside ja mandariinide puhul.
Mida sina üleliigsete õuntega teinud oled? Kui sul on mõni huvitav lahendus, räägi sellest kommentaarides või meie Facebooki-lehel.


description: Ajad, mil miljon oli midagi müstiliselt suurt, on möödas: tänapäeval ei saa selle eest, selgub, et isegi mitte kuigi arvestatava suurusega maja.

title: Fotod: miljoni euro eest võib saada sellise uskumatult väikse maja

maintext:
Nii näiteks saab USAs San Diegos selle rahaga kõigest 38ruutmeetrise majakese, vahendab HouseBeautiful. Maja, tõsi küll, asub otse mererannas ja on imearmas, aga ruumi on seal sellest hoolimata kohutavalt vähe.
/ http://www.estately.com/
Tegemist on ühega vähestest rannaäärsetest vanadest majakestest, mida pole veel maha võetud. Ja kuigi hoone vajaks pisikest värskenduskuuri, on ta väga armas ka praeguses seisus.
/ http://www.estately.com/
Vaata rohkem fotosid SIIT!


description: Postimehe koduportaali lugeja tunneb huvi, kas praegu, kui lumigi juba korra maas olnud, võib veel muru niita.

title: Lugeja küsib: kui kaua ma sügisel muru niita võin?

maintext:
"Lükkasin sügise viimast muruniitmist muudkui edasi, aga siis tulid juba öökülmad peale ja lumi maha. Nüüd ma pole enam kindel, kumb on halvem, kas talveks niitmata jääv muru või praegune niitmine. Kuidas käituda, kas võib veel niita?" küsib lugeja.
Vastab Hansaplanti turundusjuht Annika Reiljan:
"Kindlasti võib praegu muru veel niita, sest öökülmad pole praegu veel püsivad ja muru veel kasvab. Murule on kasulik jääda püsiva lume alla niidetult, u 4-5 cm pikkusena, kuna pikk ja tihe muru on väga soodne pinnas lumiseene levikuks."


description: Teiste külmkappi on alati põnev piiluda – armastatud telekokk Nigella Lawson paljastab, millised toiduained tema külmkapis alati on.

title: 10 asja, mis kuulsa telekoka Nigella Lawsoni külmkapis alati on

maintext:
1. Lillkapsas
Lawsoni sõnul saab maitsva õhtusöögi nii, kui maitsestada lillkapsast paprikapulbri, köömnete ja kaneeliga ning serveerida kõrvale röstitud kikerherneid.
2. Brokkoli
Jälle üks lihtne söögiidee – keeda brokkoli õrnalt läbi ja maitsesta sojakastme ja seesamiseemnetega.
3. Redised
Sobib nii värskelt näksimiseks kui ka erinevatesse salatitesse ja suppidesse.
4. Peet
Röstitud peet on Nigella üks suurimaid lemmikuid.
5. Piim
Lawsoni külmkapis leidub alati nii tavalist piima kui ka mandli- ja kaerapiima. Kaerapiimast teeb telekokk oma kuulsaid pannkooke.
6. Halloumi- ja fetajuust
Fetajuustu kombineerib Lawson tihti just avokaadoga.
7. Sinihallitusjuust
Sobib hästi veini kõrvale.
8. Või
Lawsoni külmkapis leidub alati tavalist võid, millest saab küpsetada kooke ja pirukaid kui ka soolast määrdevõid.
9. Maguskartul
Sellest saab teha imehead putru ja ahjuvormi.
10. Petersell ja koriander
Ülejäänud maitsetaimed kasvatab ta oma koduaias.
Millised toiduained sinu külmkapis alati olemas on?


description: Kuigi see kokandusnipp on internetis äärmiselt menukaks muutunud, soovitab üks pereema oma kurbadest kogemustest seda mitte mingil juhul kodus katsetama hakata.

title: Ettevaatust: populaarne kokandusnipp võib lõppeda katastroofiga

maintext:
Rösteriga soojade ahjuvõileibade valmistamine on veebis väga populaarseks muutunud ja paljud katsetavad seda kodus isegi. Kuigi enamikul asi ka suuremal või vähemal määral õnnestub, satub sekka neid, kelle jaoks asi väga kehvasti lõppeb, kirjutab CountryLiving.
Sel moel võileiva valmistamiseks tuleb röster panna pikali, et sulav juust saialt rösteri sisemusse ei valguks. Pereema Suzanne Dale katsetas, kuidas asi toimib, ja lõpetas leekidesse lahvatanud rösteriga, mis põles tööpinnal 20 minutit enne, kui paanikasse sattunud naine end koguda jõudis ja selle parema idee puudumisel aknast välja viskas.
«Ma ei soovita seda mitte kellelgi kodus järele proovida,» ütleb ta nüüd.
Ka meie ei soovita. Soojade võileibade tegemiseks sobivad hästi ahi või pann ning spetsiaalne võileivagrill. Röster jäägu ikka röstimiseks.


description: Kas teadsid, et tegelikult on majapidamispaberile ette nähtud kindel kasutusviis, tänu millele seda kulub märksa vähem kui harjunud oleme?

title: Tõenäoliselt oled kogu aeg majamidamispaberit valesti kasutanud

maintext:
Nimelt tuleb paber enne selle kasutamist pooleks murda - sel moel imab see palju rohkem vett kui lahtise lehena ja lõpptulemusena kulub paberit palju vähem, vahendab HouseBeautiful.
Asja taga on ka teaduslik selgitus, mis väidab umbes midagi sellist, et pooleksmurtud paberi vahele tekkiv osa aitab veeosakestel paremini paberi külge kinnitada ja suurendab seeläbi paberi imamisvõimet.
Olgu, kuidas on, info on igal juhul väärtuslik, sest kuigi paberrättid ei maksa palju, on ju ometi tore ka nende pealt pisut säästa ja allesjäävad sendid näiteks hoiupõrsasse pista.


authors:
Ave Kuut
Arco Vara Viljandi Piirkonna Maakler

description: Maakodude ostusoove laekub kinnisvaramaakleritele üha rohkem, kuid nõudlust on keeruline rahuldada, sest pole piisavalt sobivaid kinnistuid, kirjutab Arco Vara Viljandi piirkonna maakler Ave Kuut.

title: Maale elama asumine pole enam pelgalt sõnakõlks

maintext:
Aastaid ei tundnud inimesed huvi kaugemates maapiirkondades asuva kinnisvara järele, põhiliseks põhjuseks tööpuudus ja kehv taristu – lasteaiad, koolid ja kauplused kaugel, teed lagunenud, ühistransport pea olematu jne.
Nüüd, kus elujärg on paranenud, hakkavad privaatsed maamajad jälle hinda tõusma, kuid pakkumises on enamasti kas üksnes vundamendiga või siis väga lagunenud talukohad. Need kinnistud on kurvaks näiteks, miks ei tohiks lasta majadel lihtsalt amortiseeruda. Kui eluase jääb tühjaks siis tuleks see võimalikult kiiresti uuele omanikule müüa, et elu selles paigas jääks kestma.
Uued tulijad on noored
Maale soovivad elama asuda järjest nooremad inimesed. Kui paar aastat tagasi olid valdav enamus vanuses 30+, siis hetkel otsivad maakodusid juba kahekümnendates eluaastates noored. Hinnatakse võimalust kasvatada oma aed- ja köögivilju, soovitakse pidada koduloomi. Eelistatud on vähemalt 1-2 hektari suuruse maalapiga privaatne maakoht, aga oluline on ka taristu olemasolu.
Suuremal osal huvilistest on olemas omafinantseering, sageli töötab üks pereliikmetest välisriigis, mis võimaldab edaspidise ehitustegevuse rahastamist ja hiljem ka paikseks jäämist.
Tendentsina võib veel välja tuua, et maamaja ostjad ei soovi enam suuri laene võtta, laenu osas käitutakse kaunis ettevaatlikult.
Uue trendina on lisandunud järelmaks otse omanikule. Maksimaalne ostusumma on järelmaksu puhul 35 000 – 50 000 eurot ja tasumisperiood 10 aastat. Taoline variant muutus aktuaalseks, kui pangad ei andnud enam nii kergelt maakohtade soetamiseks laenu.
Nüüdseks on pangad taas järeleandlikumaks muutunud ja kui maja on võimalik kindlustada, on üldjuhul võimalik ka laenu saada.
Palju loeb siin muidugi maja seisukord ja kas ostjal on parendusteks säästud olemas. Tihti on oluline, et majas oleks siiski võimalik koheselt sees elada ja tasapisi remonttöid teha.
Samas on ka neid ostjaid, kes otsivad just vana kinnistut, olulisimaks on nende jaoks privaatsus ja kõrghaljastus, mis uuematel elamumaakruntidel sageli puudub. Hoone ise võib sellisel juhul minna lammutamisele.
Kevadeti otsitakse rohkem suvekodusid, aga üldjuhul siiski aastaringseks elamiseks kõlblikke maju.
Miks inimesed peaks maakodu müüma?
Maal kohtab inimesi, kelle suhtumises on palju käegalöömist – kes siia maale ikka kolida tahab? Ometi on iga päevaga maale soovijaid üha rohkem, kuid tihti tabab neid kurb tõdemus, et nende unistustele vastavat kohta ei ole. Nad näevad maju reaalselt tühjana seismas, aga müüki hooned ei jõua.
Kasutuna seisev maja tuleks kiiresti müüa, sest see hakkab amortiseeruma ja langeb kergelt vandaalide ohvriks, mille tulemusena vara väärtus langeb. On valdu, kes siinjuures appi tulevad ja aitavad tühjalt seisva maja omaniku välja selgitada ja toetavad igati, et tühi õu taas naerust rõkkaks. Järjest enam toetavad vallad ka finantsiliselt vanade majade taastamist. See aga eeldab üldjuhul, et oled olnud vähemalt aasta alaline elanik.
Müümine ise ei ole ju keeruline. Kes ise müügiga mingil põhjusel ei taha tegeleda, sellel soovitan appi võtta asjatundliku maakleri, kes aitab ostu-müügitehinguni jõuda. Maakler aitab vajadusel hindamisakti tellimisel või muu dokumentatsiooni vormistamisel.
Seoses uue ehitusseadusega muutusid pankade nõuded dokumentidele. Tasub üle vaadata kasutusloa ja servituutide olemasolu. Samuti, kas kõik juurdeehitised on registrisse kantud.
Maakleritel on üldjuhul neis tegevustes tunduvalt kergem orienteeruda, kuna nad puutuvad ametialaselt nende probleemide lahendamisega pidevalt kokku.


description: Toidu tegemine õnnestub tunduvalt paremini, kui pidada kinni mõnest olulisest reeglist.

title: 5 kokkamisnippi, mida igaüks lihtsalt teadma peab

maintext:
1. Ära pane pannile korraga liiga palju asju
Ära kuhja panni liiga täis, sest muidu ei küpse asjad ühtlaselt. Selle asemel, et panna pannile korraga neli lihatükki, mis vaevu ära mahuvad, prae kõigepealt kaks ja seejärel ülejäänud.
2. Lase punasel lihal pärast küpsemist veidi aega seista
Pärast seda, kui sa oled oma lihatükki ahjust välja võtnud, ära löö sellesse kohe nuga sisse. Lase sellel veidi aega «rahuneda» ja lõika sellest alles siis meelepärased lõigud. Nii ei kaota sinu liha oma mahlasust.
3. Hoia oma maitseaineid pimedas ja jahedas kohas
Ära hoia oma maineaineid mitte kunagi päikese käes või otse pliidi kohal, sest muidu kaotavad need oma maitse.
4. Pastat keetes lisa sool keevale veele
Ühe suure potitäie vee jaoks on vaja umbes 1-2 teelusikatäit soola. Lisa sool just kuumale veele.
5. Hoia maitsetaimi külmkapis märja paberrätiku sees
Sul jäi peotäis peterselli üle? Mässi see märja paberrätiku sisse ja pane külmkappi. Nii püsib see veel mõnda aega värskena.


description: Kui iga muutumise juures leidub keegi, kes ütleb, et seis oli enne remonti parem, siis selle köögivärskenduse puhul vaevalt. Esialgne olukord oli nii nutune, et varasemaga võrreldes suurepärast tulemust polnud raske saavutada.

title: Ühe kodu väga kurvas seisus köök teeb läbi vinge muutumise

maintext:
Ameerika Ühendriikides New Yorgis asuva kortermaja köök oli esialgu tõesti nutuses seisus, vahendab Sweeten. Ka parima tahtmise korral ei olnud see kuidagi köök, mille kohta võinuks öelda, et koli sisse ja hakka kasutama, remontida jõuab ka hiljem. Tegutseda oli vaja kohe.
Korteriomanikud Robyn ja Alejandro otsustasid ühe seina maha võtta ja kööki pisut avardada, samuti soovisid nad elutoa ja köögi põrandapinnad ühendada.
/ blog.sweeten.com
Helehallid kapid, mis kööki lõpuks said, on mõnusaks vahelduseks tüüpilisele valgele. Tööpinnad on valgest graniidist.
Rohkem pilte köögist enne ja pärast remonti näeb SIIT!
Oled samuti mõne ruumi oma kodus remontinud või suisa terve kodu renoveerinud? Kirjuta sellest aadressil anna-liisa.mets@postimees.ee .


authors:
Triinu Tapper
Arco Vara Nooremmaakler

description: Vahel võib mõni müügis olev korter üllatada sellisel moel, mida ei oska esialgu ettegi kujutada. Nii muutus ootamatult ülipopulaarseks remonti vajav elamispind Tallinnas Nõmmel, kirjutab Arco Vara nooremmaakler Triinu Tapper.

title: Väike pind, kuid madal hind lõid ostuhuviliste rekordeid

maintext:
Esmapilgul ei osanud ma kuidagi aimata, et Mahla tänaval asuv kapitaalremonti vajav pind suurusega 17,4 ruutmeetrit erakordset huvi pälvib. Korter koosnes sisuliselt üksnes betoonseintest – aken oli küll vahetatud, aga muid parendusi ei olnud. Majas puudus küttesüsteem, iga korter pidi kütteprobleemi lahendama lokaalselt, antud pinnal oli väike elektriradiaator, mis talvel vaevu ruumi soojendas. Samuti oli iga korteri juurde veetud küll vee- ja kanalisatsioonitorud, kuid müügis olnud korteriga neid ühendatud ei olnud. Koridoris paiknes ühiskasutuses WC. Ühiskasutada oli ka köök, kuid korda tehtud korterites omad kööginurgad. Kõike seda arvesse võttes oli ostuhuvi ikka väga üllatav.
Hea hind paneb puudustest mööda vaatama
Kui vaadata pakkumisi kinnisvaraportaalides, siis halvas seisus kortereid palju ei leia. On remonti vajavaid, kuid päris nii-öelda betoonseina müüjaid on minimaalselt. Kui taolisi pindu siiski müüki tuleb, lähevad need kaubaks väga kiirelt.
Üks põhjus on loomulikult hind. Kirjeldatud objekt oli ka väga hea hinnaga (tehingu hind 13 000 eurot), kuna omanik vajas raha 10 päeva jooksul peale lepingu sõlmimist. Kõnesid tuli mulle esimese 3 päeva jooksul 15 ning antud juhul sõlmiti leping inimesega, kes esimesena kohale tuli. Ostja oli kinnisvaraportaalidel juba pikemalt silma peal hoidnud ja sarnaseid pakkumisi otsinud. Selle tõttu oli ta ka kursis, et tuleb olla kiire.
Huvilisteks investeerijad
Peamiselt olid korterist huvitatud noored inimesed, kes soovisid odavat pinda. Mõni oleks soovinud seal elada mõned aastad ja siis kolida suuremale pinnale. Oli ka inimesi, kes soovisid korterit kohe välja üürida. Laias laastus sooviti objekti soetada investeeringu eesmärgil, sest osta on ju odavam kui üürida.
Maja asukoht on tegelikult väga hea, kuna Nõmme on elamiseks siiski hinnatud piirkond. Majas haldamiseks on moodustatud ka korteriühistu ning see annab lootust, et hoonet hakatakse korrastama. Ühistu esinaine on optimistlik ja loodab ka katuse peagi ära vahetada.


description: Hiinas asub küla, milles elatakse tõelises kommunistlikus vaimus: kõik on võrselt rikkad, kuid õhku jääb küsimus, kas kellelgi tegelikult üldse on mingit vara.

title: Hämmastav kommunism: küla, kus kõik on võrdselt rikkad, aga asjal on siiski konks

maintext:
Huaxi-nimelise kogukonna rajajaks on Hiina kommunistliku partei esindaja Wu Renabo, vahendab Business Insider. Kunagi vaene põllumajanduspiirkond on tänasel päeval äärmiselt rikas kinnine kogukond, mis saab oma raha peamiselt edukast metalli- ja kaubandusärist.
2000 piirkonnas elava inimese eest hoolitsetakse äärmiselt hästi: neile on tagatud tasuta tervishoid ja haridus, neil on luksuslikud kodud ja autod, pangaarvel vähemalt 250 000 dollarit.
Asjal on muidugi konks, isegi mitu. Huaxi elanikud ei tohi suhelda meediaga. Nad ei tohi mängida hasartmänge ega tarbida narkootikume. Kõik elanikud töötavad seitse päeva nädalas. Kes aga soovib piirkonnast lahkuda, kaotab kõik.


description: Jõuludeni on veel rohkem kui kaks kuud aega, kuid see ei tähenda seda, et vaikselt ei tohiks juba jõulumõtteid mõlgutada.

title: Midagi neile, kes ootavad juba jõule: Ikea imeline talvekollektsioon

maintext:
Kõigi lemmik Ikea tuli äsja välja oma uue talvekollektsiooniga, mille märksõnadeks on sellel aastal maalähedased materjalid ning tumesinise ja hõbedase kooslus. Muidugi ei puudu ka traditsioonilised jõulutoonid nagu punane ja kuldne.
Kuna Ikeat meil kodumaal ei ole, siis tasub põnevatele sisekujundusdetailidele ja kingiideedele juba pilk peale visata. Nii on enne jõule veel aega oma lemmikud välja valida ja koju toimetada.
Foto: IKEA
Foto: IKEA
Foto: IKEA
Foto: IKEA
Foto: IKEA
Foto: IKEA
Foto: IKEA
Foto: IKEA
Foto: IKEA
Foto: IKEA
Kas suur kodukaunistaja sa jõuludel oled?


description: Kui plaanid müüa kinnisvara, tasuks asju kas ise ajada või valida välja üks kindel maakler. Kui müügiga tegelevad mitu maaklerit korraga, tekitab see ainult probleeme.

title: Kinnisvara müües ei tohi asju ajada mitme maakleriga korraga

maintext:
Kuigi teadlikkus kinnisvaratehingutest on aastatega kasvanud, usub osa müüjaid jätkuvalt, et mitme kinnisvaramaakleri palkamine võimaldab kinnisvara müüa kõrgema hinnaga.
Kinnisvaraturg pakub hulgaliselt näiteid, isegi selliseid, kus ühe ja sama maja või korteri müügiga tegeleb kuni seitse kinnisvaramaaklerit. Loogika sellise otsuse juures on tavaliselt järgmine: mitmed kuulutused püüavad rohkemate ostjate tähelepanu, mistõttu suureneb ka tõenäosus vara kiiremini ja kõrgema hinna eest müüa, kirjutab Ingmar Saksing LVM Kinnisvara blogis.
Praktika näitab aga vastupidist – selline lähenemine toob üldjuhul kasu asemel kahju. Siin on kaheksa põhjust, miks mitme kinnisvaramaakleri palkamine vähendab pakkumise usaldusväärsust ja seeläbi ka kinnisvara müügihinda.
1. Sama korteri või maja pakkumistes on esitatud eksitavaid andmeid.
Seda nii pindala, müügihinna kui ka muude näitajate osas. Lisatud näide, kus Tartus Tammelinnas müüvad ühte ja sama maja viis erinevat kinnisvaramaaklerit. Ruutmeetrihinnad jäävad vahemikku 191–722 eurot. Pindala on seejuures 256–964 m² ning erinevate kinnisvaramaaklerite andmetel on selles majas 6–8 tuba.
Kuigi üks nendest pakkumistest võib olla detailideni korrektne, eelistavad potentsiaalsed ostjad siiski pakkumist, kus esitatud info on usaldusväärne.
2. Sama korteri või maja pakkumistes on esitatud eksitav info müügiperioodi ja ehitusaasta kohta.
Erinevate pakkumiste puhul võib müügiperiood olla erinev nädalates, kuudes või aastates. Samas pakkumised, kus ühel juhul on südasuvistel piltidel kesksel kohal jõulukuusk ning teisel kinnisvaramaakleril paistab südatalvel aknast roheline tagaaed, on kindlaks ohumärgiks ostjatele. Lisatud näite puhul on eksitav ka maja valmimisaasta, mis erinevates pakkumistes erineb kümne aasta võrra!
3. Selgusetus, kes konkreetset maja või korterit tegelikult müüb.
Kokkulepitud korteriga tutvumine võib osutuda pettumuseks, kui kohapeal selgub, et vaatama tuldi erinevate maakleritega taas sedasama objekti. Eksitavana võivad seejuures mõjuda erinevad fotod eri perioodidest, pinnaandmed või isegi andmed korruse kohta.
Loomulikult võib palgata ennast esindama mitu advokaati või maja ehitama kolm ehitusfirmat, ent kui üht ja sama korterit või elamut müüb samal ajal mitu kinnisvaramaaklerit, tuleb müüjal võtta selgelt koordineeriv roll. Vastasel korral tuleb leppida turu keskmisest madalama müügihinnaga.
4. Mitmed sarnased pakkumised võivad viidata objektiga seotud puudustele.
Päris kindlasti tekitavad sarnased pakkumised samades kanalites ostjates küsimusi. Sagedasem küsimus seondub märkimisväärse ostu puhul puuduste või keerukusega, sest ainult keerulist või rasket tööd palgatakse tegema mitu spetsialisti.
Mitmed sarnased kinnisvarapakkumised jätavad ostjatele mulje, et objektil on suuri puudusi või on seda keeruline müüa, mistõttu peab selle müügiga tegelema mitu maaklerit.
5. Sama pakkumise erinev müügihind.
Erinev müügihind võib olla tingitud eri kokkulepetest maakleritasu suhtes, eri aegadel müüja erisugustest ootustest või ka erinevatest müügitingimustest.
Ostja esimene eelistus on vaieldamatult odavaim ostuhind, kuid tegelikud asjaolud, näiteks müüja soov soetada sobiv korter või tavapärasest suurem laenujääk sageli sellist hinnakokkulepet sõlmida ei võimalda.
6. Selgusetus, kellega kokkulepe sõlmida.
Kinnisvaraturul järjest laialdasemalt leviv praktika, kus pakkumise juurde on märgitud korteri või maja müügistaatus, võib ühel pakkumisel olla lubav, teisel aga mitte. Kellega kokkulepe sõlmida või kas see on üldse saadaval, tekitab paljudes ostjates küsimusi.
7. Arusaamatu müügistaatus.
Samal ajal mitme maakleri pakutav objekt võib olla pakkumises erinevate staatustega. Näiteks kas broneering tähendab seda, et teine kinnisvaramaakler on korterile ostja leidnud ning helistamine ja vaatama minek oleks raha ja aja raiskamine või oodatud on ka teised pakkumised?
8. Segadus mitme ostusoovi korral.
Kuidas lahendatakse olukord, kui ühest ja samast pakkumisest on huvitatud kahe erineva maakleri kliendid ning mõlemad on valmis pakkumist samadel tingimustel aktsepteerima?
Kuna suuremate portaalide otsingutulemusena võib juhtuda, et sama objekti pakkuvate kinnisvaramaaklerite müügikuulutused kuvatakse järjest, siis suur ühe ja sama objekti kuulutuste arv mõjub potentsiaalsele ostjale hoopis eksitavana.
«Seega on valitud strateegia mõju müügitulemusele pigem negatiivne ning tekitab segadust või vähendab pakkumise usaldusväärsust.
Parima tulemuse saavutamiseks tuleks müüjal teha põhjalik eeltöö ja valida välja üks kinnisvarafirma ning konkreetne kinnisvaramaakler, kellega soovitud kvaliteediga teenuses kirjalikult kokku leppida. Selline lähenemine hoiab kokku müüja aega ning tagab parima võimaliku müügihinna,» kirjutab Saksing.


description: Vahel juhtub, et kuidagi iseenesest saad millegipoolest väga silmatorkava kinnisvara omanikuks ja püüad sellega tihti üldsegi mitte positiivset tähelepanu. Mida siis teha?

title: Neli kõige jubedamat kinnisvara ja mida teha, kui mõne sellise omanik oled

maintext:
Väga silmatorkav kodu
Me kõik oleme näinud neid maju, mille omanikul on üks väga selge sõnum: see siin pole samasugune nagu kõigil teistel! Teoorias tore väljaütlemine, praktikas mitte nii väga. Eesti tingimustes püüab pahaseid pilke ka lihtsalt helelillaks võõbatud maja, rääkimata siis kirjude mustritega kaunistatud hoonetest. Pealegi võid seda varsti ise kahetsema hakata, lisaks püüab eriilmeline maja ka kurjade plaanidega võõraste tähelepanu, kes tahavad võib-olla vaatama tulla, milline see väljast nii julge maja seespoolt välja näeb.
Nii et kui tahad erineda, erine pigem sisehoovipool, las maja tänavaäärne nägu olgu ikka pigem tagasihoidlik.
Kehvapoolne kinnisvara
Kui sinu majake näeb naabrite villa kõrval naeruväärne välja ja sellepärast tihti põdema kipud, peaksid esmajoones muutma oma suhtumist: kui sinu kodu su nõudmistele vastab, siis miks häbeneda seda üksnes seepärast, et see pole nii suurejooneline kui naabrite oma?
Suurem kodu pole alati parem. Väiksema kodu korrashoid nõuab vähem aega ja raha, nii et võib-olla on sul põhjust pisikese kodu üle hoopis õnnelik olla.
Naaberkodude koopia
Kui elad uusasumis, kus kõik majad on naabri omaga äravahetamiseni sarnased, võib see pika peale närvidele käima hakata. Kui tahad kodule pisut välist isikupära lisada, saab seda vähese vaevaga teha: paigalda akendele sobivas stiilis luugid, muretse majale efektse silmatorkava tooniga välisuks või panusta maastikukujundusse.
Naabruskonna häbiplekk
Kooruva fassaadivärvi ja heinamaastuva muruplatsiga kinnistu on häbiks tervele naabruskonnale. Sul on küll plaanis kogu aeg asi kohe käsile võtta, aga ikka tuleb midagi muud vahele. Mida teha? Parim variant on end kokku võtta ja kusagilt otsast tegutsema hakata. Niida alustuseks näiteks muru ära: see annab juba väga palju juurde, lisaks annab naabritele märku, et sind huvitab ja sa pingutad.
Kui fassaadi parandamiseks hetkel rahalisi võimalusi pole, istuta ümber maja kiirekasvulisi kõrgeid põõsaid, mis fassaadi õnnetut olukorda varjaks.


description: Väga suure tõenäosusega kasutad päevast päeva oma diivanit täiesti valesti ja lühendad sellega tohutult selle eluiga.

title: Viis väga levinud kasutusviga, mis vaikselt su diivanit tapavad

maintext:
Millised siis on põhilised vead, millega inimesed teadmatusest päevast päeva oma diivaneid rikuvad?
Samas kohas istumine
Inimene on oma harjumuste ori - see väljendub ka selles, et diivanil kipume me kogu aeg samas kohas istuma. Aga kogu aeg samas kohas istumine kulutab diivanit kogu aeg samast kohast. Seepärast tasuks asja pisut vaheldada ja erinevatel päevadel erinevates kohtades istuda. Nii on kulumine ja vajumine aeglasem ja ühtlasem.
Patjade pööramata jätmine
Kui tahad, et padjad maksimaalselt kestaksid, tuleb need valida sellised, mida saab kasutada mõlemat pidi, ja neid regulaarselt pöörata. Seda võiks teha vähemasti kord kuus. Kui võimalik, võiksid ka patjade asukohta vahetada. See aitab säilitada patjade kuju ja jaotada kulumist ühtlasemalt.
Diivanil magamine
Kui tegu pole just diivanvoodiga, pole see magamise jaoks mõeldud. Väike uinak diivaninurgas ei tee mööblitükile muidugi kurja, aga regulaarne kaheksatunnine ööuni on küll midagi, mille jaoks diivan päris kindlasti mõeldud ei ole. Püüa ikka magamistuppa jõuda.
Puhastamisvajaduse eiramine
Diivan saab üsna räpaseks ka siis, kui sellel pole silmatorkavaid plekke. Parim lahendus enamikele diivanitest oleks aurupesu masinaga, mis pärast diivanist ka niiskuse eemaldab.
Kui võimalik, pese diivanikatteid.
Päikese kätte paigutamine
Päikesevalgus, nagu ikka, pleegitab kangaid. Pleekinud kangas aga muutub hapramaks ja rebeneb kergemini. Seepärast peaksid diivanile toas valima koha, kus sellele otsest päikest kuigipalju peale ei paista.


description: Raamatuid saab lugeda nii kohvikus kui ka ühistranspordis, kuid kõige parem on seda teha nii, et sind mitte keegi ei sega.

title: Fotod: see imepisike maja on ilmselt igaühe unistus, kes armastab lugeda

maintext:
Selles väikeses metsamajas keegi igapäevaselt ei ela. Ehitatud on see hoopis selleks, et seal külalisi majutada või segamatult raamatuid lugeda.
Pisikene raamatukogu asub elumaja vahetus läheduses, kuid eraldatud metsatuka sees. Minimaja seinad on kaetud raamaturiiulitega ja seal on ka voodi. Vannituba või kööki raamatukogul kahjuks ei ole – muidu oleks seal võimalik isegi elada.
Maja kannab nime Hemmelig Rom, mis tähendab norra keeles salajast tuba. Minimaja autoriks on ettevõte Studio Padron.
Foto: Studio Padron
Foto: Studio Padron


description: Abielupaar otsustas, et nad ei ole veel traditsiooniliseks pereeluks valmis ning ostsid kodu, mis ei takista ringi rändamist.

title: Fotod: see ebatavaline kodu sobib eriti hästi reisihimulistele

maintext:
Mandy ja Kevin müüsid oma korteri ja suure osa asjadest maha, ostsid endale ratastel maja ehk haagissuvila, remontisid selle oma maitse järgi ära ning põrutavad sellega nüüd mööda Põhja-Ameerikat ringi.
Ebatavaline kodu on oma mõõtudelt üsna väike, kuid mahutab lisaks seiklushimulisele abielupaarile ka nende kaht kassi ja koera.
Vaata, millise imelise muutuse vana haagissuvila läbi tegi!
Foto: www.188sqft.com
Foto: www.188sqft.com
Foto: www.188sqft.com
Foto: www.188sqft.com
Foto: www.188sqft.com
Loe abielupaari seiklustest lähemalt nende blogist!


description: Kadriorgu kerkib Tuukri ja Filmi tänava ristmikul asuvale tühjale krundile viiekordsete luksusmajadega Rannapargi elamukvartal.

title: Kadriorgu kerkib uus luksuslik ja moodne elukvartal

maintext:
Rajooni arendaja, 1Partner Advisory juhi Erkki Ääremaa sõnul on uue kvartali krunt aastaid olnud Tallinna häbiplekk, mis nüüd korrastatakse ja kuhu ehitatakse kolm maja 60 mere- ja vanalinna vaatega korteriga.
/ Rannapargi elukvartal
“Aastakümneid hüljatult seisnud Kadrioru rannapoolne osa on viimaste aastatega uuele elule ärganud. Sinna on kerkinud juba Kadrioru Ärikeskus ning nüüd mitmed omavahel päris hästi kokkusobivad elamukvartalid,” rääkis Ääremaa.
“Niiöelda uue Kadrioru värskeim kvartal hakkab välja nägema väga moodne ja skandinaaviapärane. Ühe maja fassaadikatte materjal on eripärase väljanägemisega raudsulfaadiga töödeldud lehis. Tähtsal kohal on ka perekesksus nii planeeringute kui ka kasutatavate materjalide ja hooviala kujunduses,” lisas Ääremaa.
/ Rannapargi elukvartal
Arendaja kinnitusel sobivad kõrged laed, energiasäästlikud lahendused ja kvaliteetsed materjalid hästi keskkonda. “Akendele on kehtestatud kõrgendatud mürapidavusnõuded ning hoonete viimase korruse katusekorteritest on pääs privaatsetele katuseterassidele,” kirjeldas Ääremaa.
Kokku ehitatakse 4500-ruutmeetril 60 korterit hinnavahemikus 120 000-st 350 000 euroni. Majad valmivad 2017. aasta lõpus.
Rannapargi rajooni projekteeris arhitektibüroo Luhse & Tuhal. Majad ehitab Mapri Ehitus ning arendust juhib 1Partner Advisory.


description: Sul on aed õunu täis ja ei oska nendega enam midagi teha? Võta sellest lahkest pärnakast eeskuju.

title: Foto: Pärnus elava aiaomaniku heasüdamlik žest võõrastele inimestele

maintext:
Seda, kuidas mõne eramaja värava taha on sügisel jäetud ämbriga õunu, on ilmselt nii mõnigi märganud. Õunad on sinna jäetud selleks, et juhuslikud möödujad või näiteks kortermajas elavad inimesed saaksid samuti kodumaiseid õunu süüa.
See Pärnus elav aiaomanik otsustas õunamaiate elu aga veel lihtsamaks teha ning pani õuntega täidetud kilekotid oma aia külge rippuma. Nii on tema aiast möödujatel eriti mugav üks kotitäis koduseid õunu kaasa haarata.
Pilt pärineb Pärnu Facebooki lehelt. Sealsamas lehel on hetkel käimas ka Pärnu sügispiltide konkurss.


description: Pealtnäha üsna armas eramaja peidab endas jubedat pilti, mis teeb sellest üheks hetke kõige jõledamas seisus olevaks kinnisvaraobjektiks turul.

title: Fotod: omanikku otsib jõledas seisus eramaja

maintext:
Väljaspoolt on see Texase 90 000 dollariga müüki pandud kodu tavaline, ehk isegi pisut silmatorkamatu, aga seinte vahel peidab end üks hoopis teistsugune lugu.
Nimelt on maja servast servani täidetud konkreetse prügiga. Seal leidub absoluutselt kõike ja see katab kogu elamise. Pilti ilmestavad laealused ämblikuvõrgud.
Maja konstruktsioon iseenesest on väidetavalt väga heas korras ja kui see puhtaks lüüa ning ära remontida, võib sellest saada armsa kodu. Kuid ostjal peab esmalt olema kõvasti tahtmist seal korralik kraamimine ette võtta.
Vaata lisa SIIT!


description: Hämmastav erasaarel asuv maja toodab ise oma elektri ja saab vee otse taevast.

title: Erasaarel asuv võimas maamaja otsib uut omanikku

maintext:
Suurbritannias Lincolnshire´is asuv kahe magamistoaga maamaja erineb kõigist teistest maakodudest selle poolest, et see asub erasaarel ja sinna ei lähe ükski elektriliin ega veetoru, see ei tähenda aga, et majast vesi ja elekter puuduksid.
/ http://www.rightmove.co.uk/
Elektri saab Järvemaja nime kandev maakodu päikesepaneelidest, vee aga taevast: kõik, mis alla sajab, kasutatakse ära.
/ http://www.rightmove.co.uk/
Maja valmis alles 2004. aastal ja sai ehitatud osana projektist, mille eesmärk oli tõestada, et ka tänapäevane inimene suudab elada looduses ja sellest sõltudes. Kõik, mida inimese elutegevuseks vaja läheb, saadakse selles majas loodusest ja enamik antakse ka loodusele tagasi: näiteks läbib kasutatud vesi põhjaliku filtreerimissüsteemi ja jõuab siis järve.
Maja on müügis 724 000 euroga ja rohkem pilte sellest näeb SIIT!


description: Meie esialgse plaani järgi pidi oktoobri lõpuks olema maja viimistletud ja uksed ees, küte töötama ja sisetööd aktiivselt käima. Tegelikkus on mõnevõrra teine.

title: "Minu kodu" blogi: Maja välisviimistlus ja uksed

maintext:
Ilmad on jahedaks ja niiskeks läinud ning õhtud pimedaks. Kuigi me oleme kõik nädalavahetused ehitanud ja mõned õhtud ka lambi valgel toimetanud, siis tempo on siiski aeglustunud.
17. augustil sai majakarp enamvähem kinni - see tähendab, et paigaldatud sai kogu tuuletõke, katus ja aknad olid valmis ja puudu olid vaid uksed. Ajutiselt lõime garaažiukse asemele plaadid ette ja ehitasime ajutise välisukse, et saaks vajadusel ka maja lukku panna ja esikut vihma eest kaitsta.
Maja 17. augustil, 2016
Vahepeal sai sisetöid tehtud - teise korruse põrandaid soojustatud ja põranda OSB-d paigaldatud. Torutööd on veel tegemata, seega kogu põrandat veel paigaldada ei saanud, aga vähemalt saab nüüd teisel korrusel vabalt edasi toimetada. Septembri alguses võtsime käsile maja sokli viimistluse. Juba projekti tegemise käigus sai otsustatud, et paigaldame sinna kivipurukattega betoonplaadid, mis toonilt helehallid. Kuigi ma ei ole selle katte suur fänn, siis krohvimine ei tundunud ammugi meeldiv töö.. Pealegi on see asi, mida me kumbki väga hästi ei oska. Senine kogemus piirdub eelmise kodu kindakrohviga tehtud seinaga aga see on midagi muud kui teha siledat seina.. Vundamendi serva tellisime katusega samas toonis pleki sokliliistuks, samast firmast, kust katusegi tellisime. Kuna nende paigaldamine oli üsna lihtne, siis otsustasime selle töö ise teha.
8. septembril jõudsid kohale me kauaoodatud voodrilauad. Ka nende toon oli meil projektis paika pandud. Tooniks valisime beežikas-halli peitsi Kolorex Classic tooniga 5087.
Esialgne plaan oli voodrilauad ise värvida. Selleks ostsime sel suvel isegi kompressori, et saaks pihustiga värvida. Kui aga suvel tuulekaste värvisime, siis sai selgeks, et neid voodrilaudu me ise värvida ei taha - käsitsi pihustiga töötamine on üsna ränk töö. Lisaks ei meeldinud see, et seda värvi pihustub ju igale poole. Tuulekastid värvisime veepõhise värviga aga maja välisvoodrit tahtsime värvida lahustipõhise peitsiga, mis teoreetiliselt peaks puitu paremini kaitsma kui veebaasil peits. See aga on üsna ebameeldiva lõhnaga ja puhastatav vaid lahustiga. Nii saigi otsustatud, et tellime lauad peitsitud kujul. Pidasime nõu tuttava ehitusspetsialistiga, kes soovitas tellida laudise 1x krunditud ja 2x peitsitud kujul. Lisaks ostsime paar pisemat purki, et lõigatud kohad käsitsi pintsliga üle käia. Hinnavahe värvitud ja värvimata laudade vahel oli ca 1750eurot kogu maja kohta, aga värv on kindlasti pool sellest hinnast ja me hoidsime ilmselt tohutult aega kokku sellega, et tellisime need viimistletud kujul.
Maja välisviimistluse krunt ja peits
Maja välisviimistluse paigaldamine, maja põhjapoolne külg 11. september, 2016
Prioriteediks sai uue majaosa voodri paigaldus, et kiiremas korras katta ära tuuletõke, mis vihmaga märjaks kippus minema. Alustasime põhjapoolsest seinast, sest seal oli kõige vähem aknaid ja seetõttu vähem lõikamist. Paigaldasime voodrilauad pruunide terrassikruvidega - need on ilmastikukindlad ja pruuni tooni kruvid jäid mõnusalt märkamatud seda tooni laudise peal.
16. septembril tellisime majale veel ühe katuseakna ja lumetõkked ning 17. septembril tellisime ära garaažiukse. 18. septembril ehitasime majja trepi kahe korruse vahele. Õigemini ehitas selle mehe isa. Mõne tunniga valmis tema kuldsete käte all meie ajutine trepp, mille hiljem viimistleme valge värviga ja lisame õiged astmelauad õlitatud tammepuidust.
Trepp 18. september, 2016
Septembri lõpus ja oktoobri alguses panime laudist maja taha (idapoolsesse külge) ja maja ette (läänepoolsesse külge). Kuna mõlemal pool on räästani umbes 9meetrit, siis kaalusime tellingute või tõstuki renti. Kui aga isa ühel nädalavahetusel appi tuli, sai paari tunniga olemasolevatest laudadest asjalikud tellingud, mis olid vaiadega maas kinni ja kinnitatud maja konstruktsiooni külge. Laudise panek kõrgustes sai jätkuda.
Maja läänepoolne külg 26. september, 2016
Maja idapoolne sein 26. september, 2016
7. oktoobril saabus me tellitud lisakatuseaken ja lumetõkked. Lumetõkked said paigaldatud täies ulatuses ümber kogu maja, sest ühel küljel hakkame parkima autosid ja teisel küljel on majaesine koos kõnnitee ja trepiga ning kolmandale küljele tuleb terrass. Kohta, kus lumi vabalt alla langeda võiks, ei jäänudki.
Lumetõkked, 9. oktoober, 2016
13. oktoobril jõudis kohale me garaaziuks. Garaažiukse tellimisel oli meile oluline selle soojapidavus ja automaatika - st puldiga avanemine. Hinnapäringud saatsime kolme ettevõttesse, aga otsustasime Doorflexi kasuks. Teine pakkuja oli Uksepartner (Hörmann) ja kolmas firma ei vastanud päringule. Kuna Doorflexi ja Uksepartneri hinnavahe oli üle 500euro, siis valisime Doorflexi. Meie garaaž ei saa olema tavapärane garaaž, kus autot hoitakse, vaid pigem tööruum, kus saab puidutöid teha. Garaaž on majaosa ja põrandaküttega ning seetõttu oli oluline, et uks oleks soojapidav. Erilist tähelepanu pöörasin turvalisusele - et lapsed ega loomad uksega viga ei võiks saada. Selleks tellisime lisaks fotosilmad, mis tuvastavad ära kui miski või keegi on ukse vahel. Garaaži ukse paigaldus eeldas selle lae ja uksepoolse seina lõplikku viimistlemist, mida me muidugi teha ei jõudnud. Õhtul enne garaažiukse paigaldust panime veel villa ja kipsi, et oleks kuhugi ust kinnitada. Viimistlemine jääb siiski hiljemaks ja see saab nüüd mõnevõrra keerulisem olema..
Garaaziukse paigaldus, 13. oktoober, 2016
Välisuksega juhtus meil paras äpardus. Nimelt pole seda siiani veel tulnud, kuigi tellisime selle ligi kolm kuud tagasi. Tarneaeg pidi olema 6 nädalat. Kuna vanal majaosal on Viljandi Akna- ja Uksetehase välisuks, siis plaan oli ka uuele osale täpselt samasugune tellida. K-rauta on nende koostööpartner ja nende kaudu sai see uks augustis tellitud ja pidi septembri lõpuks kohal olema. Septembri lõpus uurima hakates tuli välja, et meie tellimus läks tehase spämi postkasti ja sinna ta jäigi. Nii tuli meil septembri lõpus uuesti 6nädalane ooteaeg ja välisuks pole siiani kohale jõudnud. Selle apsaka eest pakuti meile soodustust uste pealt (uste, sest tellisime ka tuletõkkeukse garaaži ja maja vahele neilt). Loodame, et uuel nädalal saab uudiseid, millal meie välisuks saabub, sest tegelikult lubati tarnet juba 43. nädalaks ja see sai täna läbi.
Kõige rohkem aega aga on kulunud hoopis sellistele pisematele töödele, mida maja juures tähelegi ei pane, aga ometi on vaja ära teha - näiteks tuulekastilaudade viimistlemine ja paigaldamine, maja ette küttesüsteemile aluse valamine, aknaliistude värvimine, vana majaosa sokliserva lahti kaevamine, sügisesed aiatööd, heki istutamine ja hooldamine, tellingute ringi tõstmine. See nimekiri võiks jätkuda ilmselt veel pikalt, aga kõigest ei jõuagi kirjutada.
Majaesine, 30. oktoober, 2016
Välisvooder sai nüüd uue majaosa peale paigaldatud ja jäänud on veel pudi-padi: liistud, tuulekastilauad jms. Irooniliselt andis just nüüd saelaud otsad ja selle tõttu need tööd seisavad, aga eks ma siis teeme neid töid, mida kannatab teha ja viime sae parandusse. Järgmise kahe nädala jooksul loodame siiski välisvoodriga lõpetada ja siis kiirelt elektritöödega tegeleda, et saaks peagi kütte tööle panna ja maja soojemaks ning niiskuse välja. Järgmisel nädalal tahaks ka kamina ehitusega ühele poole saada. Sellest kõigest juba pikemalt järgmistes postitustes.
Loe ka teisi minu blogipostitusi SIIT ja jälgi minu blogi Facebookis: Minu kodu lehel.


description: Mööbliesemete ülevärvimisse suhtuvad paljud kõhklusega, sest see rikkuvat nende tõelise olemuse. See ei pruugi aga sugugi nii olla.

title: Kolm mööblitükki tõestavad, et mööblit võib muretult üle värvida

maintext:
Vahel aitab värske värvikiht mõnel vingel mööblitükil hoopis veelgi paremini silma paista, seda juhul, kui värve ei karda ja mustritega eksperimenteerida julged, kirjutab ApartmentTherapy. Siin on mõned suurepärased näited.
/ http://www.scandinavianchic.com/
See sinine kummut polnud ennegi kole, aga koobaltsinine mööblivärv laseb sellel kohe eriti hästi särada. Vaata lisa siit.
/ http://samanthapattillo.com/
See toekas tükk retromööblit on paljude retrosõprade hinnangul puhas kuritegu: nimelt pole selle ajastu mööbli värvimine paljude meelest kuidagi õigustatud. Samas: see ei näe ju halb välja? Vaata lisa siit.
/ http://www.bhg.com/
See vana laud nägi enne kahtlemata väärikas välja, aga uues kuues, ombre-stiilis värvikihiga, on see suurepärane sisustuselement buduaarinurka. Vaata lisa siit.


description: Võrumaal otsib perekond inimesi, kes võtaksid igasuguse renditasuta üürile nende talu.

title: Hämmastav võimalus: Lõuna-Eestis pakutakse tasuta tervet talu

maintext:
Facebookis avaldatud kuulutuses seisab: «Otsime üht korralikku perekonda tasuta rendile Võrumaal, Rõuge vallas, Sännas asuvasse tallu. Talu asub Pärli jõe ürgorus ja piirneb suures osas jõega. Olemas on korralik eluhoone ja kõik vajalikud kõrvalhooned (ait, laut, küün, saunad jne.). Kasutatavat maad on u 15ha(põllumaa ja karjamaa). Head võimalused ja asukoht turismitalu jaoks. Peahoone on talvekindel ja köetav õhksoojuspumba ning puuküttel(talvepuud olemas). Majas on korralik valvesüsteem. Otsitav perekond peab koosnema kindlasti Isa+Ema+Laps(-ed). Taust peab olema puhas ja alkoholi probleemi ei tohi olla».
/ Erakogu
Pakkuja rõhutab, et kuulutus on mõeldud ainult tõsistele talupidamishuvilistele, niisama naljameestega pikka juttu ei ole.
Vaata rohkem SIIT!


authors:
Anna-Liisa Mets
Kodu.Postimees.Ee Toimetaja

description: Kinnisvaraportaali KV.EE statistikast selgub, et elamispindu jõuab turule järjest vähem, pakkumiste arv hakkas kokku kuivama selle aasta augustis.

title: Eestis pakutakse müügiks järjest vähem kodusid

maintext:
Elamispindade pakkumishindu kajastav KV.EE Indeks näitab 84,9 punkti taset ehk aastatagusest 3,7 protsenti enam. Võrreldes korterite ostu-müügitehingute keskmise hinna seitsmeprotsendilise kerkimisega on see tagasihoidlik tulemus.
Elamispindade müügipakkumiste keskmise hinnatõusu kõrval on pakkumiste arv vähenemas. Elamispindade pakkumine alustas suurenemist 2015. aasta lõpul ja kerkis kuni 2016. aasta kevadeni. Sellele järgnes stabiilne pakkumiste arvu periood. Alates augustist on elamispindade müügipakkumisi vähemaks jäänud. Teisisõnu on konkurents kinnisvaramüüjate vahel leevenemas.
«Pakkumiste vähenemise taga on piirkondlikult pealinnast eemale jäävad maakonnad, kus elamispindade turg on jalule tõusnud. Suurenenud tehingute arv on paremad pakkumised turult riisunud,» ütleb KV.EE juht Tarvo Teslon.
Viimase paari kuu jooksul on portaalis mõnevõrra vähenenud ka Tallinna elamispindade pakkumine. Tallinna korterite müügipakkumiste arvu vähenemise taga on uute korteriarenduste turule tulemise aeglustumine. Uute projektide arvu vähenemise taga ei ole mitte arendajate kartus ega arvamus, et ostjad uusi kortereid enam ei tahaks. Pigem on uute arendusprojektide lisandumise vähenemise taga asjaolu, et uued projektid jäävad linnavalitsusse toppama ega liigu seal asutuses piisava tempoga ehitusloa saamise suunas. «Arendusprojektide vähenemine ehk uute korterite pakkumiste arvu mõningane kokkukuivamine vähendab elamispindade kogupakkumist, sest enamasti toob uue korteri ostja pakkumisse oma vana korteri,» selgitas Teslon.


authors:
Triin Lehtmets
Veluxi Arhitekt

description: Kui elamine jääb kitsaks, ent uue kodu soetamiseks ei ole võimalust või tahtmist, on kõige taskukohasem tekitada lisaruumi olemasoleva pööningu arvelt. Kuidas pimedast pööningust valgusküllane eluruum luua, kirjutab VELUXi arhitekt Triin Lehtmets.

title: Mugav ja valgusküllane elu pööningul

maintext:
Lisaks taskukohasusele on pööningu kohandamine eluruumiks ühtlasi hea viis kinnisvara väärtust tõsta. Kes seda juba teinud, see teab, kui põnev võib olla protsess, kus maja sageli kõige tolmusem ja pimedam ruum saab avaraks eluasemeks.
Mugava ja atraktiivse elukeskkonna põhikomponendid on piisav päevavalgus, värske õhk, siseruumide hubane temperatuur ja tervislik õhuniiskus. Valgus ja õhk on esmased tingimused nii töö- kui ka eluruumides tagamaks hea tervise ja üldise heaolu. Seevastu vähene päevavalgus võib põhjustada stressi, unehäireid, depressiooni ja väsimust.
Võtame need tingimused katusekorruse ümberehitamise vaatenurgast üksipulgi lahti.
Päevavalguse vajalikkus
Kuna naturaalsel päevavalgusel on palju eeliseid meie tervisele ja mõnusale äraolemisele, tuleks pööningut renoveerides leida võimalus päevavalguse sissetoomiseks. Et pööningutel on enamasti parimal juhul väike otsaaken, siis oleks parim valik lisavalguse tekitamiseks katuseakende paigaldamine. Eeliseks on ka see, et nende kaudu pääseb ruumi kaks korda rohkem päevavalgust kui vertikaalselt asetsevatest akendest. Aknaid saab paigutada katusele ükskõik kuhu ja nii levib valgus ka pööningu pimedamatesse nurkadesse.
Mitu akent on vaja, sõltub ennekõike ruumi kasutuseesmärgist ja suurusest. Näiteks elutuba vajab rohkem ja suuremaid aknaid kui vannituba. Korralik valgustus on oluline ka köögis ja kodukontoris.
Lisaks saab päevavalguse abil mõjutada ruumi näilist suurust. Pööningutoa aknaruudu pindala peab moodustama vähemalt 10–20% põrandapinnast. Seega peab 20 m2 toa aknaklaasi pindala olema vähemalt 2 m2, soovitavalt pigem rohkemgi. Samuti annab katuseaken ligipääsu päikesele kui võimsale soojusallikale ja seda peaks meie kliimas kasutama maksimaalselt. Mida rohkem on klaasipinda ja loomulikku päevavalgust, seda väiksem on vajadus kasutada päevasel ajal kunstlikku valgustust ning lisaks saab päikesevalguse mõjul vähendada elektriarveid.
Katuse materjalist akende paigaldamine ei sõltu, katuseaknad sobivad nii valtsplekk-, profiilplekk-, sindel-, eterniitkatusesse kui ka paljudesse teistesse katusekattematerjalidesse.
Katuseaknaid saab paigaldada ükshaaval või grupeerida erinevates vertikaalsetes ja horisontaalsetes kombinatsioonides, et võtta loomulikust päevavalgusest maksimum ning luua imelisi valgusefekte.
Parima päevavalguslahenduse leidmiseks pakub VELUX tasuta arhitekti konsultatsioone katuseakende valiku ja paigutamise osas. Samuti külastavad müügimehed soovi korral renoveeritavat hoonet ja annavad nõu.
Ventilatsioon
Värske õhk ja seeläbi ruumi temperatuuri juhtimine on meie heaolule sama tähtis kui loomulik valgus. Pööningukorruse ehitamisel tuleks sellega kindlasti arvestada, nii on võimalik muuta algupäraselt pime ja õhuvaene pööninguruum tervislikuks elukeskkonnaks.
Inimestel, kes oma kodu regulaarselt ei õhuta, on kaks korda suurema tõenäosusega vähem energiat võrreldes nendega, kes teevad seda 5 minutit kaks kuni neli korda päevas. Loomuliku ventilatsiooni tagamiseks on VELUXi sisseehitatud ventilatsiooniklappide abil tuba lihtne õhutada ka siis, kui aken on näiteks halva ilma tõttu suletud. Lisaks avanevad katuseaknad ümber kesktelje, tekitades nii kaks õhuvoolu - ühest pääseb värske õhk sisse ja teisest seisnud õhk välja. Sellega tagame ka ruumi temperatuuri reguleerimise ja tervisliku õhuniiskuse.
Inspiratsioon
Kujutle hommikust ärkamist ilusas valgusküllases ja värske õhuga magamistoas või lapsi ringi jooksmas uues avaras lastetoas. Või lihtsalt võimalust nautida palju rohkem päevavalgust uues suurepärases elutoas! Võimalusi pööningule uus otstarve leida on piiritult.
Inspiratsiooni annavad kindlasti kodu- ja sisutusajakirjade fotod. Palju fotonäiteid pööningu renoveerimisest leiab aga ka VELUXi veebilehelt „Enne ja pärast“ galeriist, mis aitab lisaks inspiratsioonile valida igasse tuppa sobivad aknad.


description: Kodu.postimees.ee ootab lugejate sügisest inspireeritud fotosid.

title: Koduportaali fotokonkurss ootab pilte sügisest toas ja aias

maintext:
Piltidel võib olla kujutatud kõik alates kaunist sügisesest hetkest lõpetades sügiseste kaunistuste või lilleseadetega toas või aias, näiteks kanarbikega lillekastis.
Halloweeni Eestis veel küll eriti ei tähistata, aga kodumajapidamiste sügisene kaunistamine on siinkandiski moodi läinud ja aitab pimedat aega enne jõule paremini üle elada.
Kui sul on näidata oma kodu ilusaid, põnevaid või miks ka mitte tõepoolest suisa Halloweenilikke kaunistusi, saada oma fotod ja nende lühikirjeldus aadressile anna-liisa.mets@postimees.ee. Pildid ei pea pärinema tänavusest aastast.
Fotosid ootame 1. novembrini. Kõigi osalenute vahel loosime välja võitja, kes saab auhinnaks Iittala nõudega kingikoti.


description: Roosa vannituba pole kahtlemata kõigi maitse, kuid selle konkreetse pesuruumi uus ilme on samuti üsna nõudlik ja meeldib kas väga või siis üldse mitte.

title: Enne ja pärast: liiga roosa vannituba saab rabava uue näo

maintext:
Carrie, kes selle vannitoa muutumismängu läbi viis, on tõsine Disney fänn ja on alati soovinud elada tõelises Disney kummitavas lossis. Selles võtmes kavatses ta ka oma kodu sisustada.
Seega ei sobinud kärtsroosa vannituba pildile mitte sugugi. Carrie ütleb, et teab, et tema uus vannituba näeb paljude arvates välja nagu vanaema riidekapp, aga lõpuks on tal täpselt selline pesuruum, millest ta alati unistanud on.
Vaata rohkem pilte Carrie vannitoast tema blogist!
Kumb lahendus meeldib rohkem sulle?
Kas sul on ka mõni põnev enne ja pärast projekt ette näidata? Saada lühike lugu ja fotod aadressile anna-liisa.mets@postimees.ee. Võid jääda anonüümseks.


description: Üürikorteris elades tuleb enamasti leppida sellega, et suuri muudatusi teha ei saa. Korteriomanik ei pruugi olla nõus sellega, et sa tema mööbli näiteks üle värvid või üleüldse välja viskad. Sellises olukorras ei tasu aga meelt heita – nutikaid ja soodsaid lahendusi jagub.

title: Pärnus asuva üürikorteri muutus: ilmetu köögi uus muljetavaldav välimus

maintext:
Brette ja tema elukaaslane võtsid oma pisikeses üürikorteris kõige esimesena ette köögi «remondi». Köögikapid kattis naine meelepärase kleebisega. Kleebisega mööblipinna katmine on väga nutikas lahendus, sest see ei kahjusta pinda ja on hiljem kergesti eemaldatav. Osta saab kleebiseid vabalt valitud mõõdus ja värvis.
Selleks, et köögi üldmulje oleks avatum, kruvis Brette kappidelt mõned uksed ära ja sättis nähtavale vanakraami poodidest pärit detailid.
Köök enne. Foto: www.pintslijakohvriga.wordpress.com
Köök pärast. Foto: www.pintslijakohvriga.wordpress.com
Köögilaud enne. Foto: www.pintslijakohvriga.wordpress.com
Söögilaud/köögisaar oli paaril varasemalt olemas ja sellele anti lihtsalt uus ja värske välimus. Laua uueks plaadiks sai vanasse aknaraami asetatud nõukogudeaegne parkett. Brette sõnul on nende söögilaud kahtlemata nende kodu kõige erilisem mööbliese.
Köögilaud pärast. Foto: www.pintslijakohvriga.wordpress.com
Loe Brette köögi kodusemaks muutmisest lähemalt tema blogist!


description: Koduportaali lugeja kirjutab, et tema ei usu enam jutte sellest, kuidas kuivati riideid õrnalt kohtleb, neid ei lõhu ja väiksemaks ei muuda. Küsisime järele, kuidas sellega on.

title: Lugeja: pesukuivati lõhub, kulutab ja kahandab riideid

maintext:
«Mul on pool aastat olnud pesukuivati ja olen selle ajaga pidanud maha kandma rohkem riideid kui muidu viie aasta jooksul. Paljud puuvillased rõivad on pärast kuivatist võtmist numbri võrra kahanenud, mõnel asjal on augud sees, voodipesu on hõredaks kulunud,» kirjutab lugeja. Masin sai tema sõnul valitud vastavalt müügimehe soovitusele, sugugi mitte kõige odavam.
«Alguses arvasin, et ehk on asi masinas, aga ma ei tahaks seda uskuda, sest see on välja reklaamitud kui eriti pesusõbralik ja õrn. Olen väga nördinud. Usun, et kuivati lõhub, kahandab ja kulutab riideid kohutavalt,» ütleb ta.
Vastab Erki Soopere kodumasinate remondiga tegelevast ettevõttest Funkab:
«Pesukuivati ei tohiks tekitada augukesi ega kahandada kangast. Kuna pesu pestakse eelnevalt pesumasinas ja seejärel asetatakse kuivatisse, siis augukeste tekitajaks võib olla pigem pesumasina trummel. Kanga kahanemine pesu pesemise või kuivatuse käigus viitab siiski valesti valitud pesu- või kuivatusprogrammidele. Tuleks ka kindlasti jälgida riietel olevaid märgistusi millist temperatuuri need kannatavad ja kas need sobivad trummelkuivatis kuivatamiseks. Trummelkuivati kogub pesupesemise käigus tekkinud lahtised riidekiud ja seeläbi võibki tunduda, et pesu kuluks justkui kiiremini.»
Kui ka sul on koduteemalisi küsimusi, millele ise vastust ei leia, saada need aadressile anna-liisa.mets@postimees.ee.


authors:
Dmitri Bekker
Arco Vara Maakler

description: Tallinna linnaga piirnev Peetri oli pikka aega Eesti kõige suurem küla, millest tänaseks on saanud üks moodsamaid alevikke, kus elab üle 4000 inimese ja tegutseb paarsada ettevõtet, kirjutab Arco Vara maakler Dmitri Bekker

title: Peetri alevikku iseloomustab ühtehoidev kogukond

maintext:
Peetri alevik on viimastel aastatel muutunud aktiivseks ja kiiresti arenevaks piirkonnaks, kus ehitatakse palju era- ja kortermaju ning kus eelistavad oma peredega elada keskealised ja nooremad inimesed.
Elamispindade rajamisega paralleelselt on asulas välja kujunenud suurepärane taristu, mida
iseloomustavad hea bussiühendus Tallinna, Rae valla ja teiste lähimate keskustega ning supermarket. Laste tarvis on ehitatud lasteaed-algkool ja põhikool. Elanike vaba aja veetmist toetavad staadion ja spordiklubi, kus toimub mitmeid spordiüritusi.
Peetri elanik tahab Peetrisse jääda
Aleviku elanikke iseloomustab armastus oma kodukoha vastu – kodude vahetamisel eelistavad inimesed samasse paika jääda ehk kui nad näiteks müüvad korteri Peetris, siis ostavad maja või krundi uue maja ehitamiseks ka Peetrisse või Järvekülla. See on harjumus ja elustiil, millest inimesed ei taha loobuda.
Alevik on peamiselt täis ehitatud eramuid ning paaris- ja ridamaju, mis moodustavad majadest ca 70-80% (neid on üle 500) ja väike osa jääb kortermajadele (30-40 maja). See näitab, et piirkonnas eelistatakse elada võimalikult privaatset elu ja kui ehitatakse uut objekti, siis on see tavaliselt eramu või paaris/ridaelamu.
Peetris on praegu müügis ligi 50 korterit ja sama palju maju, mis näitab, et eluasemefond on kaldu rohkem eramajade poole. Aktuaalsed on ka hoonestamata krundid, kuid neid ei ole eriti palju saadaval, kuna krunte ostetakse hästi.
Peetri kinnisvaraturg on aktiivne
Maa-ameti andmete järgi on käesoleval aastal tehtud alevikus korteritega 90 ostu-müügitehingut, millest omakorda pooled on seotud suuremate korteritega (keskmine pind ca 100 ruutmeetrit) ja 25% on tehtud korteritega, mille pind jääb 50 ruutmeetri lähedale, mis näitab, et osta soovitakse pigem suuremaid kortereid.
Hoonestatud krunte (eramud, kahe pere elamud, ridaelamud) oli müüdud 33, hoonestamata krunte 14. Hoonestamata krundi keskmine pindala jääb 1500 ruutmeetri lähedale, müügihinnaga 80-90 eurot ruutmeeter. Kommunikatsioonid on tavaliselt hinna sees, vee- ja kanalisatsioonitrassid on juba välja ehitatud.
Majade pakkumised näitavad, et need on pigem uued arendused (ridaelamud) keskmise hinnaga 1600 €/m2. Eramuid ei müüda tihti – Peetri inimesed on tänu heale asukohale ja rahulikule elukeskkonnale kaunis lojaalsed, nad ei koli eriti sageli ja kui kodu on juba omandatud, siis elavad seal kaua.
Kuna kinnisvara hind on Peetris võrreldav Tallinna vanema eluasemefondi korteritega (1200 – 1400 eurot m²), siis kolitakse linnast tihti just Peetrisse, sest sama raha eest saab korteri uues majas, ühendus linnaga on kiire aga samas siiski linnakärast eemal.


description: Kui unustada taskuid kontrollida, võib juhtuda nii, et hinnalised esemed peavad samuti läbima pesukuuri.

title: Vaata, milliseid hinnalisi esemeid eestlased oma pesumasinas kogemata pesevad

maintext:
Tehnoloogiaettevõtte LG Electronics hiljutisest uuringust selgub, et 72% eestlastest tunnistab kogemata hinnaliste esemete pesumasinasse panemist. Esimese koha selles nimekirjas saab paberraha (50%), millele järgnevad mobiiltelefonid (7%) ja dokumendid (4%).
Baltimaades on eestlased valede esemete pesemisega esirinnas – Leedus on see näitaja 64% ja Lätis vaid 55%.
Huvitaval kombel on just mehed need, kes kõige sagedamini taskuid unustavad tühjendada - 75% eesti meestest on kogemata pesnud hinnalisi esemeid pesumasinas. Mobiiltelefone pesevad masinas tihedamini samuti mehed – 9% vastanutest.
Kõige rohkem iseloomustab valede asjade pesemine just nooremat põlvkonda, kus 18-24 aastaste seas tunnistab 79%, et on pesnud mobiiltelefone, raha ja dokumente masinas. 45-55 aastaste vastajate seas oli selline käitumine aga tunduvalt väiksem, kõigest 60%.


description: Kudumisvardad on kadunud, aga kudumise tuhin on peal? Tegelikult saab väga edukalt ka ilma varrasteta uhkeid tekke ja salle kududa.

title: Uskumatu tehnika: koo endale villane tekk ilma kudumisvarrasteta

maintext:
Pildid muljetavaldavatest tekkidest, mis on tehtud paljaste käte, mitte kudumisvarrastega, hakkasid internetis ringlema rohkem kui aasta tagasi. Nende autoriks on ukrainlanna Anna Marinenko.
Kuna naine kasutab tekkide valmistamiseks paksu meriinovilla, leidis ta, et ilma varrasteta on kudumeid palju mugavam valmistada. Ebatavaliseks muudabki naise kudumistehnika see, et tema «tööriistaks» on hoopis iseenda käevarred.
Salli kudumine võtab antud tehnikaga aega alla tunni, teki valmistamine aga paar tundi. Marinenko kudumeid on võimalik endale soetada ka internetikeskkonnast Etsy. Suur tekk maksab seal pea 700 dollarit ja väike umbes 300 eurot. Sallid jäävad hinnavahemikku 100-200 dollarit.
Foto: www.ohhio.me
Kuna Marinenko kudumid, on üsna krõbeda hinnaga, on internetti tekkinud palju õpetusi sellest, kuidas ise ilma varrasteta sarnaseid kudumeid valmistada.
Vaata videost, kuidas endalegi üks suur tekk ilma kudumisvarrasteta teha!


description: Üleni valge või neutraalsetes toonides kodu võib mõjuda liiga steriilselt, kuid erinevate mustritega ei tasu alati ka liiale minna.

title: Fotod: see kohutavalt kirju Lasnamäe korter paneb lausa pea ringi käima

maintext:
See Lasnamäe kolmetoaline korter paistab silma just oma kirju üldmulje pärast. Lisaks sellele, et seina on pandud lillemustrilised tapeedid, ei ole tagasi hoitud ka kirjude põrandavaipade, laudlinade ja mööbliga.
Kui mustrite rohkus kõrvale jättta, on tegu mõnusalt valgusküllase ja hubase korteriga.
Igakord vist ei pea paika ütlus: mida rohkem seda uhkem? Kuidas sulle see kirju disainiga korter meeldib?
Foto: KV.EE
Foto: KV.EE


description: Eestis otsivad endale omanikke mitmed mõisahooned. See Võrumaal asuv mõis on kindlasti üks muljetavaldavamaid.

title: Galerii: stiilse sisekujundusega Võrumaa mõis otsib endale mõisahärrat

maintext:
Kõrgepalu mõis asub Eestimaa kaugeimas servas – Võrumaal. Mõis asub väikese Kõrgepalu küla keskmes kõrge künka otsas ning on ümbritsetud maalilise loodusega.
Hoone esimene korrus on täielikult renoveeritud ning selle pinnale on rajatud aastaringseks elamiseks mõeldud neljatoaline korter. Ülemine korrus vajab veel renoveerist. Mõisahoones on kokku neliteist tuba, neist üheksa on magamistoad.
Foto: KV.EE
Maja renoveeritud osa on viimistletud looduslike materjalidega nagu savi ja lubikrohv. Alles on jäetud ka vanad uksed, põrandad ja aknad, mis on korda tehtud. Kõige põnevam on kahtlemata pesuruumi mosaiikpõrand.
Foto: KV.EE
Foto: KV.EE


description: Septembris maksis Tallinna korteri ruutmeeter keskmiselt 1682 eurot, mis on kaheksa protsenti rohkem kui aasta tagasi samal ajal ning kõrgeim tase alates 2007. aastast.

title: Tallinna korterite ruutmeetrihind küündib masueelsele tasemele

maintext:
Maa-ameti statistikast nähtub, et majandust veab hetkel eratarbimise kasv. Äkilisi tõuse või languseid pole ja ruutmeeter ei kalline kindlasti igavesti, aga praegu on suund jätkuvalt ülespoole.
“Pangad ühest küljest tahavad kinnisvarasektorisse raha anda ja teenida, teisalt kontrollivad eriti hoolikalt arendajate finantseerimist. Eraisik saab laenu lihtsamalt, sest kuskil elama peab ja kodu eest jäädakse harva võlgu. Samas teise kodu ostmiseks küsib pank pigem investeerimis-, mitte kodulaenu intressi, sest risk on palju kõrgem,” ütleb 1Partner Kinnisvara tegevdirektor Martin Vahter.
Septembris müüdi Tallinnas 742 korterit, mis on üheksa protsenti enam kui aasta tagasi samal perioodil. Kalleim, Vanalinnas asuv korter müüdi septembris 700 000 ning odavaim 3800 euroga.
Septembris müüdi Tallinnas 30 hoonestatud elamumaa krunti, mis on kolme võrra vähem kui varasemal kuul. Kalleim maja müüdi 1,2 miljoni ning soodsaim 5000 euroga.
Möödunud kuul müüdi 10 elamumaa krunti, mis on ühe võrra rohkem kui augustis. Kalleim hoonestamata krunt müüdi 170 000 ja odavaim 13 000 euro eest.


description: Lisaks riietele ja jalanõudele on teise ringi kauplustes ka väga palju põnevaid sisustuselemente, millega oma kodule omanäoline välimus anda.

title: Asjad, mida tasub teise ringi poodidest kindlasti koju viia

maintext:
Teise ringi poed on hea alternatiiv neile, kes ei taha taha oma kodusisustamisele kulutada palju raha, kuid ei soovi, et kodu meenutaks täielikult ka Ikea näidiskataloogi.
Enne poodlemist tasuks kindlasti aga läbi mõelda, millises stiilis sinu kodu on. Nii saab vältida olukorda, kus sa kahmad kokku omavahel mittesobivaid esemeid.
Teise ringi poodidest tasuks kindlasti silm peale panna aga nendele asjadele:
Huvitavad nõud
On vähe tõenäoline, et sa leiad endale terve serviisitäie ühesuguseid nõusid, kuid omavahel saab sobitada näiteks sarnase värvitooni ja stiiliga esemeid. Mõtle, milline värvitoon sinu kööki kõige paremini sobiks ja ära sellest kõrvale kaldu.
Maalid ja vanad pildid
Võib-olla jääb sulle silma täpselt selline maal, millest keegi teine on tüdinenud, kuid sinu elutuppa sobiks aga ideaalselt.
Põnevad kangad
Vahel on teise ringi poodides kangaid, mis on peaaegu uued või siis väga heas seisukorras. Neist on hea õmmelda diivanipatju ja näiteks kardinaid. Määrdunud tekke ja vaipu ei tasu aga koju vedada, sest nende puhastamine võib minna väga kalliks.
Korvid, karbid ja vanad kohvrid
Vana kübarakarp või nahast kohver on tänapäeval väga hinnas ja leiab kindlasti ka sinu kodus kasutust. Poest maksavad sellised asjad väga kõrget hinda.


description: Üürikorteris elamise juures on ilmselt kõige häirivam see, et väga paljusid asju ei saa või ei tohi muuta. Sellepärast on see kaval võte üüritavas elamises väga tarvilik.

title: Üürikorteris elades on see kaval nipp lausa hädavajalik

maintext:
Kathryn on sõjaväelase naine ja sellepärast tuleb tal oma perega kolida väga tihti ühest üürikorterist teise. Sellest tulenevalt on naisel palju kogemusi sellega, kuidas muuta üürikorter enda pere nägu, vahendab Apartment Theraphy.
Kööki ümber disainides kasutab ta peaaegu alati seda lihtsat nippi – kleebisega mööblipinna katmist. Nimelt on see üks ütlemata kiire ja odav viis mööblile uue välimuse andmiseks. Ja kui on aeg üürikorterist lahkuda, siis saab kleebise ilma pinda kahjustamata eemaldada.
Oma Jaapanis asuvas üürikorteris otsustas naine köögikapid katta näiteks selle lillemustrilise kleebisega.
Sama tehnikat ehk kleebisega mööblipinna katmist kasutas ka Pärnus elav Brette, kelle muljetavaldavat köögi muutumist me teiega hiljuti jagasime.
Milliseid nutikaid lahendusi oled sina oma kodus kasutanud?
Foto: www.uptodateinteriors.com
Kathryni «köögiremondist» saab pikemalt lugeda ka tema blogist!


description: Kurb, et oleme sinnani jõudnud, kuid paljud lapsed ei oska ega taha enam omapäi õues mängida, kuigi iseseisva mängu oskus ja värske õhk on lapse arengule äärmiselt oluline. Kuidas vigu parandada?

title: Neli nõuannet, kuidas lapsed jälle üksi õues mängima õpetada

maintext:
Tänapäeval on paljude laste päevakavad hommiust õhtuni planeeritud, lastel ei lasta hetkegi igavleda ja kui selline vabam hetk ka tekkima peaks, möödub see teleri või arvuti ees. Kaduma kipub iseseisva mängu oskus, puudu jääb võimest ise oma aega sisustada ja napib võimalust viibida värskes õhus. Samuti ei julge vanemad enam lapsi üksi õue lasta, sest ollakse teadlikumad igasugustest ohtudest.
Seda olukorda annab aga kodus siiski parandada. TreeHugger on kirja pannud neli nõuannet vanematele, kes midagi muuta tahavad.
Loo kogukond
Selleks, et lastel oleks omapäi õues turvaline mängida, peab naaber naabrit tundma. Vähe sellest, omavahelised suhted peaksid olema head: vaid nii kasvatab lapsi piltlikult kogu küla ja üks vanem ei jäta teise vanema lapse häda märkamata sellepärast, et see ei puuduta teda. Kui vanemad tegutsevad koos selle nimel, et lastel oleks koduümbruses turvaline keskkond, pole mingit muret neid vabalt välja mängima lasta. Seda juba koolieelikute puhul.
Planeeri planeerimata mängu aega
Eesti vanemate seas on Ameerika eeskujul väga juurdunud komme oma laste päevagraafik üleplaneerida. Ema või isa tegeleb kogu aeg lapsega tegelemisega ja lapsel ei jää võimalust iseseisvuda. Tulemuseks on tegelased, kes ei oskagi omapäi midagi peale hakata. Sellepärast, kui tahad väga planeerida, planeeri oma lapse päevakavasse sisse aeg, kus sa tema tegevusi ei juhenda. Ja luba ta uksest välja. Üksi!
Ära tüüta!
Vanemana on sinu kohus lapse eest vastutada, aga kindlasti mitte ümber tema tiirelda! Kui oled otsustanud, et lased lapsel omapäi tegutseda, siis jälgi teda, näiteks aknast, aga ära sekku tema tegemistesse ja ära käi pidevalt pärimas, millega ta tegeleb.
Las laps igavleb
Tänapäeva lapsevanemad kardavad kohutavalt seda, et äkki lapsel hakkab igav. Miks peaks seda kartma? Igavus on väga liikumapanev ja loov jõud, see kannustab mudilast endale tegevust otsima ja fantaasiat kasutama. Kuniks tegevuse otsimine ei lõppe helendava ekraani ees, on igavlemine igati teretulnud, seda võiks suisa toetada, lõpetades omalt poolt pideva tegevuste väljapakkumise. Seda nii toas kui õues.
Kas sina lased oma lapsel üksi õues mängida? Mis vanusest alates seda teha lubasid?


description: Kui laps läheb kooli, tuleb tema tuba reeglina pisut ümber korraldada. See ema ei tahtnud aga piirduda pelgalt kirjutuslaua  muretsemisega.

title: Fotod: paneelmajakorteri igav tuba sai remondita hoopis teise välimuse

maintext:
Liivi vanim poeg läks sel sügisel kooli, mistõttu oli selge, et kahe vanema lapse tuba vajab värskendamist. Selle asemel, et lihtsalt kirjutuslaud kuidagi kusagile ära suruda, otsustas pereema võtta ette põhjalikuma ümberkorralduse, mis pidi olema samas siiski vähem töömahukas kui remont.
Tuba pärast. / Erakogu
Niisiis jäi toa värvilahendus samaks, aga kõik muu muutus tundmatuseni.
Tuba pärast. / Erakogu
Värske koolilaps jagab tuba oma pisut noorema vennaga, niiisiis tuli ruumi planeerimisel arvestada vajadusega mahutada sinna edukalt kaks last. See tähendas narivoodit. Lisaks leidsid toas oma koha riidekapp, paar riiulit ja kirjutuslaud.
Tuba pärast. / Erakogu
Väga väärikas (Liivi isa enda valmistatud) erilahendusega riidekapp ja IKEAst pärit laud said tänu värskele värvikihile välimuse, mis laseb arvata, et tegu on sama seeria mööblitükkidega.
Tuba pärast. / Erakogu
Lapselik kirju ja mustriküllane sisustus asendus palju väljapeetuma ja rahulikumaga.
Tuba pärast. / Erakogu
Kogu selle muudatuse keskmes on põhiliselt värvimistöö. Tõsi küll, Liivi ostis lisaks ka uue kirjutuslaua ja nari, kuid päris põhjalikku remonti tuba läbinud ei ole. Tulemus aga on totaalselt teistsugune kui toa esialgne seisukord.
Tuba pärast. / Erakogu
Rohkem leiad Liivi blogist!


description: Kas sina tead, kuidas banaani tegelikult kooritakse? On väga suur tõenäosus, et sa ainult arvad, et tead.

title: Vaata järele: tõenäoliselt oled kogu elu banaani liiga tülikalt koorinud

maintext:
Selleks, et teada saada, kuidas banaanikoorimine päriselt käib, peaks vaatama, kuidas teevad seda ühed kõige esimesed suured banaanisõbrad: ahvid. Kui inimesed koorivad banaani reeglina alustades kobarapoolsest otsast, siis ahvid teevad seda teisest otsast ja palju väiksema vaevaga.
Et see nipp toimiks, tuleb banaani tipp ära näpistada ja seejärel koor lahti tõmmata. See hargneb kaheks ja jääb ära see mitme kooreriba lahtirebimine.
Vaata lähemalt videost allpool!


description: Presidendivalimistest kõlama jäänud Siim Kallase idee taastada kinnisvara- või maamaks on kinnisvaraeksperdi hinnangul igati väärt mõte, mis tasub kindlasti kaalumist.

title: Kinnisvaraekspert: kodualuse maa maksustamine tuleb taastada

maintext:
1Partner Kinnisvara tegevdirektor Martin Vahteri kinnitusel on maamaks lihtsalt kohandatav ja ka õiglane. «Kinnisvaramaks on keerulisem, sest sellega peaks hakkama maju hindama, mis on suur ja subjektiivne töö. Asukoha- ja ruutmeetripõhine maamaks on selgelt arusaadav ning mõõdetav ja selle arvelt võiks teisi makse vähendada,» rääkis Vahter.
«Eesti kinnisvarasektor on mõistlikult maksustatud. Meil pole luksus- ega kinnisvaramakse. Eesti notaritasud ja riigilõivud on võrdlemisi madalad. Mujal Euroopas võivad tehingukulud moodustada kümme protsenti tehingu väärtusest, mis tuleb koheselt riigile tasuda.»
Martin Vahteri sõnul oli kodualuse maamaksu kaotamine läbimõtlemata populism. «Tegelikult kaasnevad omavalitsusele iga krundiga pidevad kulud ning need sõltuvad maatüki suurusest. Tänavaid peab hooldama, kanalisatsiooni ja valgustust on vaja üleval pidada. Sellel peaks olema selgem katteallikas. Näiteks Tallinna linn kulutab ühe Lasnamäe kortermaja elaniku kohata kõvasti vähem raha teede hooldusele ja transpordile kui ühe Nõmme elaniku kohta,» ütles Vahter.
«Maamaksu määra sai kohalik omavalitsus muuta ja kui mõni omavalitsus soovis, siis sai ka selle nulliks muuta. Samuti sai teha erisusi pensionäridele ja vähekindlustatutele. Praegu sõitis riik omavalitsustest üle ja keelustas suhteliselt mõistliku eelarvevahendi. Minule kui Nõmme elanikule loomulikult meeldib vähem makse maksta, samas saan ka aru, et see on ebaõiglane lasnamäelaste suhtes.»
Martin Vahteri sõnul ei peaks maksustama jõukaks saamist, küll aga rikkaks olemist. «Näiteks automaks tabaks kõiki ühtlaselt valusalt ja mõjuks majandusele pidurdavalt. Samas enam kui üle 150-kilovatise võimsusega autode erimaksu võiks suunata kasvõi roheliste tehnoloogiate arendamisse,» ütles Vahter.


description: Kas laste kasvatamiseks tegelikult on ikka tohutusuurt elamispinda vaja või pole ruutmeetrite arv õnneliku lapsepõlve seisukohast  siiski kuigi oluline?

title: Fotod: lastetuba, mis veenab, et laste kasvatamiseks pole ruumi vaja

maintext:
/ http://www.tinycanalcottage.com/
Whitney ja tema kaasa Adam, kes elavad ühes tõenäoliselt maailma kõige ilusamas minikodus, on veendunud, et ruumirohkus pole päris kindlasti oluline: ruutmeetrite vähesus muudab leidlikuks ja tagab, et lapse tuppa jõuab vaid see, mida tõesti vaja on. Üleliigsel kolal pole minikodus kohta.
/ http://www.tinycanalcottage.com/
Imeilusa lastetoa seadis paar sisse vanasse seinakappi. Tilluke nurgake mahutas ära absoluutselt kõik, mis ühes lastetoas olema peab: beebivoodi, panipaigad, mänguasjad ja riided. Vaid mähkimislaud kõige sinna juurde kuuluvaga on kord terrassil, kord elutoas, kuidas parasjagu vaja.
/ http://www.tinycanalcottage.com/
Rohkem fotosid leiab SIIT!


description: Rahandusminister Sven Sester kinnitas eile 2017. aasta eelarve tutvustamisel, et järgmisel aastal on oodata pensionitõusu.

title: Vanaduspension kerkib järgmisel aasta 416 euroni

maintext:
Pensionid kasvavad koos palkadega. Pensionideks on eelarves ette nähtud kokku 1,67 miljardit eurot. «Keskmine vanaduspension tõuseb 20 euro võrra 416 eurole ja jääb ka tulevikus maksuvabaks,» ütles Sester. Ta lisas, et üksi elavatele pensionäridele maksab riik täiendavat toetust 115 eurot aastas. Viimane on täiesti uus toetusskeem, mis rakendub järgmisest aastast.
Sester kinnitas, et ka haigekassa võimalused kasvavad tuleval aastal 66 miljoni euro võrra 1,09 miljardi euroni, sest palgad ja palkadelt makstava sotsiaalmaksu laekumine kasvab. «Väited, et sotsiaalmaksu langetamine vähendab haigekassa sissetulekuid, on eksitavad ja asjatundmatud, sest seaduses on kompensatsioonivalem, mis tagab, et maksumuutused haigekassa sissetulekuid ei mõjuta,» lisas ta. Lisaks sellele saab järgmisel aastal hoo sisse euroraha toel esmatasandi tervisekeskuste rajamine.
Tervemate eluviiside toetamiseks on riigikogu menetluses eelnõu, mille kohaselt saab alates 2018. aastast tööandja töötaja tervise edendamise alla panna 400 eurot aastas, ilma et see loetaks erisoodustuseks.


description: Mandri ja suursaarte vahel sõitvatel parvlaevadel reisijaid toitlustama hakanud Arensburg OÜ hinnad on mõnevõrra odavamad kui varasema teenuse osutaja Väinamere Teenindus AS puhul.

title: Parvlaevadel on nüüd söökide ja jookide hinnad mõnevõrra odavamad

maintext:
Arensburg OÜ alustas reisijate toitlustamist Heltermaa-Rohuküla liinil eelmise laupäeva hommikul parvlaevadel St. Ola ja Regula, Kuivastu-Virtsu liinil möödunud pühapäeva päeval parvlaeval Hiiumaa ja kolmapäeval parvlaeval Ionas, kirjutab Meie Maa.
Kuna vanadel laevadel olukord üleliia lihtne ei ole, siis esialgu Arensburg kohaneb ja püüab anda endast parima olemasolevate võimaluste piires. «Kõige keerulisem on Ionase peal, kus puudub kohvikule kasutamiseks mõeldud köök ja võimsamatele seadmetele sobiv vool,» nentis Arensburg OÜ tegevjuht Terje Nepper.
Paari nädala jooksul lubas Arensburg toitlustuse praamidel paika saada. Järk-järgult saabuvad müügile ka kohalikud väiketootjate tooted, saarte väravad ehk parvlaevad on selleks igati sobiv koht.
Kui rääkida jookide-söökide hindadest parvlaevadel, siis need on praegu mõnevõrra odavamad kui ajal, mil praamiliine teenindas Väinamere Liinid OÜ ja toitlustust pakkus praamidel Väinamere Teenindus AS.
Varem 1,70 eurot maksnud kiluvõileiva eest küsitakse praegu 1 euro. Kohvi saab kätte 2 euroga, enne tuli välja käia üle 3 euro. «Hinnad on kindlasti odavamaks läinud,» kinnitas Nepper.
Mõningaid näiteid võib tuua veel Kuivastu-Virtsu liinil sõitva parvlaeva Hiiumaa menüüst: päevasupp maksab 2,80 eurot, päevapraad 5 eurot, seapraad 7 eurot, kanašnitsel ja lambalihakotletid mõlemad 7,50 eurot ning pannkoogid kas moosi, mee või jäätisega 3,50 eurot.
Loe pikemalt Meie Maast.


description: Täna hommikul räägiti «Terevisioonis» netisõltuvusest. Stuudios oli külas psühholoog ja pereterapeut Kätlin Konstabel, kes esitas kaheksast küsimusest koosnevad testi, mis aitab kindlaks teha, kas inimesele on netisõltuvus või mitte.

title: Testi, kas sul on netisõltuvus?

maintext:
Konstabel esitas saatejuhile kaheksa küsimust, proovi sinagi nendele ausalt vastada.
1. Kas oled liigselt hõivatud internetist, nii et muuks suurt aega ei jäägi? Kui võrgus ei ole, siis mõtled möödunud tegevustele ja ootad järgmisi?
2. Kas hea enesetunde saamiseks pead järjest rohkem aega internetis veetma?
3. Kas oled edutult proovinud kontrollida/lõpetada interneti kasutamist?
4. Kas oled tujukas/kurb ja ärritunud või lausa vihane, kui püüad internetis veedetud aega vähendada või internetikasutust lõpetada?
5. Kas oled jäänud internetti midagi tegema kauemaks kui algselt plaanitud?
6. Kas oled internetis olemise tõttu seadnud ohtu olulise suhte/ töö- või haridusliku karjääri võimaluse?
7. Kas oled valetanud pereliikmetele või teistele inimestele, et varjata oma interneti olemise sagedust või pikkust?
8. Kas kasutad internetti meeleolu parandamiseks?
Tõsiselt tasuks muretseda nendel, kellel esimese viie küsimuse seast on vähemalt kolm ja viimasest kolmest küsimusest kõik saanud jaatava vastuse.


description:
Juba kolmandat aastat koostatakse Põhjamaade parimate restoranide nimekirja Nordic White Guide. Kui eelmisel aastal oli Balti riikidest esindatud vaid Eesti, siis tänavu on seal ka Läti ja Leedu.

Muide, Põhjamaade gurmaanid on üles leidnud ka mitmed gastronoomiatalud Tallinnast kaugemal.

Uute kohtadena on kogumikus ka soovitused Gröönimaale, Fääri saartele ja Svalbardi sattuvatele gurmaanidele.

title: Vaata, milliseid Eesti restorane Põhjamaa gurmaanid soovitavad külastada


description: Jaemüügikett Maxima, kes on hädas töötajate leidmisega, sõidutab inimesi Tallinnasse ja Harjumaale tööle lausa Lätist ja Ida-Virumaalt.

title: Tööjõupuuduses Maxima toob inimesi nii Lätist kui Ida-Virumaalt

maintext:
Maximat kummitavad samasugused tööjõuprobleemid kui kõiki teisigi kauplusekette: inimesi sellele pingelisele ja madalapalgalisele tööle lihtsalt ei jagu, kirjutas ERR.
Ehkki ka Maxima istub piltlikult öeldes alaliselt töötukassa ukse taga, sooviga leida omale tööjõudu, on nad juba jupp aega lahendanud oma tööjõuprobleeme üsna ekstreemsete vahenditega, mis paraku on muutumas uueks normaalsuseks, mis nüüdseks levinud teistest sektoritest ja jaekaubandusse.
Nimelt kuna suurim tööjõupuudus valitseb Tallinnas ja Harjumaal, on Maxima asunud tötöajaid sinna sõidutama nii Ida-Virumaalt kui Lätistki. Sellega kõrvu juurutab jaekett üha enamates kauplustes ka iseteeninduskassasid ning võimaldab Tallinna piirkonnas teha oste e-poes.
«Töötajaid napib, otsime neid kogu aeg. Kõige suurem põud on kassapidajatest,» tunnistas Maxima kommunikatsioonijuht Katja Ljubobratets.
Loe täispikka lugu ERRist.


description: Eesti Loto mängukonto kasutajad said hiljuti teate, et peatselt tuleb neil vähemalt ühe korra aastas isikuandmeid uuendada, ettevõtte juhi Heiki Kranichi sõnul on see tarvilik, et nende andmebaas oleks alati tõele vastav.

title: Lotomängijad peavad igal aastal end tõestama hakkama

maintext:
Eesti Loto teatas klientidele, et uus kord rakendub alates 8. oktoobrist, kirjutas ERR.
«Sõltuvalt teie mängukonto registreerimise kuupäevast võib sellega seoses kohustusliku isikuandmete kontrolli nõue jõustuda Teie jaoks koheselt pärast 8. oktoobrit 2016. Sel juhul ei ole Teil võimalik oma Eesti Loto mängukonto kasutamist jätkata enne, kui olete läbinud kohustusliku isikuandmete kontrolli, autentides end ID-kaardi, mobiil-ID, digi-ID või pangalingi vahendusel,» seisis klientidele saabunud kirjas.
Heiki Kranich selgitas ERRi portaalile, et kui internetikontod kunagi ammu loodi, oli sinna võimalik sisestada ebatäpseid andmeid ning sageli ei tahtnud inimesed oma nime alt kontot teha.
Loe täispikka lugu ERRist.


authors:
Maria Reinik
Anna Prokofjeva
Multimeedia Arendaja

description: Tallinnasse kerkib ostukeskusi nagu seeni pärast vihma ja mõnes kohas võib viie kilomeetri raadiuses esindatud olla lausa viie ettevõtte toidupoed.

title: Vaata kaardilt, milliseid supermarketeid on Tallinnas ja selle ümbruses kõige enam

maintext:
Ei saaks öelda, et inimestel raha vähe oleks – ostukeskuseid on pealinn ja selle lähiümbrus täis. Igas ostukeskuses on aga omaette toidupood, lisaks on linna peal laiali ka eraldiseisvaid väikesi kodupoode ja suuremaid supermarketeid.
Tallinnas ja selle ümbruses jagavad suurimat poodide arvu Rimi ja Maxima. Mõlemas neis moodustavad enamiku poodidest kodupoed – kas mini-Rimid või X Maximad.
Kõige rohkem supermarketeid on aga Selveri nimistus. Kui varem oli Selveril ka kodupoodide bränd – koduselver, siis tänaseks on needki Selverid läbinud uuenduskuuri ning klassifitseeruvad supermarketiteks.
Prismad on kõik hüpermarketid ja Grossi poed on kõik kodupoed. Coopi alla kuuluvad A&O, Konsum ja Maksimarket jagunevad vastavalt nii: A&O on kodupood, Konsum supermarket ja Maksimarket on hüpermarket.
Vaata kaardilt, kes laiutab Tallinnas.
Rimi (punane ikoon), Prisma (roheline ikoon), Selver (kollane ikoon), Coop (sinine ikoon), Maxima (tumesinine ikoon), Grossi (tumepunane ikoon), Comarket (lilla ikoon).


description: Ilu Sõnumite messilt eriti soodsa hinna eest ostetud juuksekummid osutusid ostja sõnul võltsinguks, müüja sõnul polnud neil võimalik kauba päritolu hinnata.

title: Pikajuukseline ostja süüdistab kaupmeest võltsingu müümises

maintext:
«Käisin Ilumessil ja ostsin üht-teist. Minu tähelepanu köitsid firma invisibobble patsikummid, mida müüs Pro Kosmeetika,» kirjutas venekeelse Postimehe lugeja. Naise sõnul müüdi patsikumme erakordselt soodsa hinnaga.
Kolmene karp maksis kõigest 1.50. «Kuna ma olen selle firma andunud fänn, siis seni olen ma leidnud kõige soodsama pakkumise 4.50 eest,» kirjutas naine. Kaubaga koju jõudnud, võrdles naine Ilu Sõnumite messilt ostetud kumma juba olemasolevatega ja juba paljasilmaga oli näha suure vahe pakenditel.
«Sellega seoses tekkis mul küsimus, miks mulle müüdi võltskaupa. Kas Pro Kosmeetika teab, et müüb järgi tehtud asju ja kuidas ma saan olla kindel, et sellel messil ei müüdud mulle ka teisi järgi tehtud asju?» soovib naine teada.
Ilu Sõnumil müüdi juuksekumme, mille ehtsuses ostja kahtleb. / Lugeja foto
«Need juuksekummid saadeti meile realiseerimisele,» vastas oma nime mitte avalikustanud Pro Kosmeetika esindaja. Vastaja sõnul kontrollivad nad enne kauba vastuvõtmist selle pakendit ja vastavust õigusaktidele. «Antud juhul ei olnud meil võimalik visuaalselt veenduda, kas tegu oli originaaliga või selle alternatiiviga,» seisab vastuses.
Pro Kosmeetika müüs Ilu Sõnumite messil 74 karpi juuksekumme. «Kuna kõik osteti ära, siis me ei saa võrrelda neid teistega, et teha mingeid järeldusi.» Kui klient ei ole kaubaga rahul või need talle ei sobi, siis saab firma kinnitusel need tagastada. Selleks tuleb võtta ühendust Pro Kosmeetika esindustega Tallinnas või Tartus.


description: Cherry vautšeriportaaliga on endiselt hädas nii kliendid kui teenusepakkujad - viimased keelduvad tarbijaile teenuse osutamisest, sest asjaolud Cherryga on veel klaarimata. Küll aga jääb siinkohal õigus tarbijaile.

title: Teenusepakkujad keelduvad senimaani Cherry vautšerite vastuvõtmisest

maintext:
Pärast Cherry tegevuse lõpetamist on hulk inimesi pöördunud tarbijavaidluste komisjoni poole, sest teenusepakkujad keelduvad vautšeriga klientide teenindamisest. Vautšerite maksumused ulatuvad paarikümnest eurost ilusalongides ja autopesulas kuni 99-eurose majutuspaketini Kalev Spas.
Kuigi Cherry ei ole neil juhtudel kauplejatele deponeeritud summasid üle kandnud, ei ole neil siiski õigust klientide teenindamisest keelduda. Ettevõtted, kes esiti keeldusid teenust osutamast, on muuhulgas Posh ilusalong, Kalev Spa, Beaute&Serenite ilusalong ning Clean Service autopesula.
Tarbijakaitseameti kommunikatsioonieksperdi Pille Kalda sõnul on amet kujundanud oma seisukoha lähtuvalt Cherry Media OÜ lepingute analüüsimisest. Amet leiab, et tarbija õigus Cherry kaudu ostetud kaubale või teenusele algab pärast Cherry Mediale tasumist.
«Selle kokkuleppe on teenusepakkuja Cherryga ise sõlminud ja võtnud kohustuse tarbija ees, seejuures ei ole raha edasi kandmise aspekt kohustuse täitmisele asumisel oluline,» ütles Kalda.
Seega ei ole kauplejatel selles olukorras õigus keelduda vautšeriga tarbijate teenindamisest. Kauplejatel tuleb oma võlaõiguslikud nõuded esitada Cherry Media OÜ-le, juhul kui viimane lepingut rikkus.
Cavere õigusbüroost kinnitas Cherry Media OÜ likvideerija Kerli Kase, et tarbijakaitseameti seisukoht on arusaadav ning juriidiliselt ainuõige. Cherry pankrotimenetlus on hetkel käimas ning lõplikku kohtuotsust veel pole.
Tarbijatel, kes tasusid kauba või teenuse eest vahendajale (Cherry Media OÜ) on õigus nõuda vautšerile märgitud teenusepakkujalt teenust ettenähtud tingimustel ja ulatuses. Kui teenusepakkuja keeldub, võib neil, kes maksid saamata jäänud kauba või teenuse eest krediitkaardiga, olla õigus makse tagasikutsumiseks. Selleks tuleb pöörduda panga poole. Samuti on vautšeri ostnud, ent kauba või teenuseta jäänud tarbijatel õigus oma õiguste kaitseks pöörduda kohtusse teenusepakkuja vastu.


description: Kui enamasti saab Saaremaal asjad aetud eesti keeles, siis eelmine nädal tõi kohale «Lasnamäe», kirjutab Meie Maa.

title: Venekeelne "Lasnamäe" jõudis Kuressaarde

maintext:
Ebameeldiva kogemuse osaliseks said mitmed Kuressaare Maxima kliendid, sest kassas toimetas müüja, kes oli hädas nii riigikeele kui ka kassaaparaadi kasutamisega.
Kuressaare Maxima juhataja Reelika Poopuu tunnistas, et mandrilt tööle tulnud puuduliku keeleoskusega kassapidajale pakkus ettevõte muud tööd, mis ei eelda nii head keeleoskust.
Poejuhataja sõnul nii keerulist olukorda kolleegide hoidmise ja uute leidmisega ei ole olnud. «Praegu on meie kaupluses 58 ametikohta, millest 10 ei ole kahjuks õnnestunud siiani täita. Ja kõige keerulisem ongi just leida kassapidajaid – tervelt viis inimest vajaminevast 13-st on juba jaanuarikuust saadik leidmata,» rääkis Poopuu.